22:03 - 10 جۆزەردان 2715\nکوردستان میدیا: رۆژنامەی بیڵدی ئاڵمانی لە بارەی ناڕەزایەتییەکانی ئەم دوایی‌یانەی مەهاباد و کوردستان، وتووێژێکی لەگەڵ مستەفا هیجری سکرتێری گشتیی حیزبی دێموکرات پێکهێناوە.\nدەقی ئەو وتووێژە کە لەلایەن رۆژنامەنووس \_'\_'ئانتیێ شیپمان\_'\_' رێکەوتی ٨ی جۆزەردانی ١٣٩٤ی هەتاوی پێکهاتووە و لە رۆژنامەی بیڵد بڵاو بووەتەوە، بەم چەشنەیە:\nئایا کورد رێژیمی ئیرانی پێ دەڕووخێندرێت؟\nله کاتێکدا ئەمریکا هەوڵەکانی بۆ گەیشتن به رێککەوتن لەسەر بەرنامەی ناوکیی ئێران چڕ کردووەتەوه، شەپۆلێکی ناڕە‌زایەتی، باکووری رۆژئاوای ئێران (رۆژهەڵاتی کوردستان) گرتەوە.\nگەلی کورد، سێیەمین نەتەوەی گەورەی ئێران، سەرەتای مانگی مەی رژانه سەر شەقامەکان و له‌لایەن هێزەکانی رێژیمەوه سەرکوت کران.\nله ئێراق و بەشێکی سووریه، کورد رۆلێکی گرینگیان هەیه، بە تایبەت له شەڕ دژ به دەوڵەتی ئێسلامی وەک قارەمان دەرکەوتوون. ئایا کوردەکانی ئێرانیش دەتوانن ببنه هێزێک که ئێران حیسابیان بۆ بکات؟\nله بێرلین چاومان به مستەفا هیجری، سکرتێری گشتیی حیزبی دێموکراتی کوردستانی ئێران کەوت. هیجری باسی خراپیی رە‌وشی نەتەوه بن دە‌ستەکانی ئێرانی کرد و هوشداری دا که رێککەوتن لەسەر بەرنامەی ناوکی لەگەڵ ئێران، دەتوانێ رێژیم له ئاستی نێوخۆ و دەرەوەدا زیاتر بەهێز بکات و دەستی بۆ سەرکوتی ئوپۆزسیۆن کراوەتر بکات.\nسکرتێری گشتیی حیزبی دێموکراتی کوردستانی ئێران لەلایەن پۆلیسەوه ئێسکۆرت دەکرێت. رێژیمی ئێران مەترسیی بۆسەر ژیانی دروست کردووه. ساڵی ١٩٩٢ تیمێکی تێرۆریستیی سەربه ئێران له رێستورانێکی بێرلین چوار کوردیان کۆشت. یەکێک لەوان سکرتێری پێشووی حیزبی دێموکرات بوو.\nناڕەزایەتییەکانی ئەم دوایی‌یانە له شاری مەهاباد دەستیان پێ کرد. هۆکاری ئەم ناڕە‌زایەتییانه، گیان له دەستدانی کچێکی کورد بوو که له نهۆمی چواری هۆتێلێکدا خوی فڕە دابووه خوارێ.\nدەگوترا کەسێکی سەربه رێژیم هەوڵی دەستدرێژی کردنی بۆسەر ئەو کچه داوه. ئەو کچه که لەو هۆتێله کارمەند بوو، هیچ رێگایەکی دیکەی بۆ دە‌ربازبوون، نەبوو.\nفەریناز خوسرەوانی، ٢٥ ساڵه، به خۆخستنەخوارەوه، کۆتایی به ژیانی هات. هەر پاش ئەم رووداوه به هەزاران کەس رژانه سەر شەقامەکان و دەستیان به دەربڕینی ناڕەزایەتی کرد. هیجری دەڵێ، هێزەکانی رێژیم به توندی خەڵکی ناڕازییان سەرکوت کرد.\nرێژیم به زووترین کات هەوڵی کۆنترۆڵی هێڵەکانی ئێنترنێت و تەلەفوونی دا، تاکوو ئەم ناڕە‌زایەتییانه دەنگدانەوەیان نەبێت و نەگەنه شارەکانی دیکه. زیاتر له سەد کەس لەسەر ئەم ناڕە‌زایەتییانه دەستبەسەر کراون و نزیکەی ٣٥ کەس بریندار بوون. مستەفا هیجری دەڵێ، ئەم جۆره ناڕە‌زایەتییانه شتێکی نوێ نین و کورد له کوردستانی ئێران له هەموو دەرفەتێک کەڵک وەردەگرن تاکوو دژ به رێژیم ناڕە‌زایەتیی خویان دەربڕن.\nکوردی ئێران هیواداره وڵاتانی رۆژئاوایی پشتگیریی بکەن. کورد له ئێران له ژێر گۆشار دایه و دەچەوسێتەوه و ئەمەش هۆکاری هەبوونی ناڕە‌زایەتیی زۆره لەلایەن خەڵکەوه وەک ئەوەی له مەهاباد رووی دا.\nهیجری دەڵێ، دڵنیام ئەم جۆره ناڕە‌زایەتی و خۆپێشاندانانه نەک کەم نابنەوه بەڵکوو زیاتر دەبن. هەتا رێژیم زیاتر سەرکوت بکات، خەڵکیش زیاتر هان دەدرێن ناڕە‌زایەتی دەربڕن. هیجری به له نێوچوونی رێژیم خوش‌بینه و دەڵێ: وەک هەموو رێژیمه تۆتالێتێرەکانی دیکەی دنیا، ئەم رێژیمەش رۆژێک کۆتایی به دەسەڵاتی دێت.\nنیو‌ەی خەڵکی ئێران فارس نین و سەر به نەتەوەکانی دیکەن. لەوانه نەتەوەی کورد که لانیکەم هەشت میلیۆن حەشیمەتیەتی. کورد سێیەمین نەتەوەی ئێرانن و له ناوچە سنوورییەکانی نێوان ئێران، عێراق و تورکیه نیشتەجێن. کوردەکان به زیاتر له چل میلیۆن حەشیمەت، گەورەترین نەتەوەی بێ دەوڵتی دنیان.\nبەڵام ئەوه تەنیا کورد نیه کە لەلایەن رێژیمی ئێرانەوه دەچەوسێتەوه. هەڵاواردن و چە‌وسانەوه بەلووچ، ئازەری وعەرەب و تورکمەنەکانیش به شێوەی جۆراوجۆر دەگرێتەوه. یاسا و رێساکان بۆ کەمایەتییه ئێتنیکییەکانی ئێران له زۆر بواری فەرهەنگی و هەروەها زمانی زگماکیدا زۆر توندن. هەوڵدان بۆ به دەستهێنانی مافی چارەی خۆنووسین به توندی بەرپەرچ دەدرێتەوه و هەرچەشنه ناڕە‌زایەتییەک سەرکوت دەکرێت.\nبارودۆخی ئێران بۆ خەڵکی ئەو وڵاته ترسناکه. هەرچەشنه ئازادییەک سەرکوت دەکرێت. تاکەکان ناتوانن بیروڕای خۆیان ئازادانه دەربڕن. کەمایەتییه ئێتنیکییەکان به توندی سەرکوت دەکرێن. هەر بۆیەش له زۆربەی ئەو هەرێمانەی کەمایەتییه ئێتنیکییەکانی لێ دەژین، ناڕە‌زایەتییەکان زیاترن. سیاسەتمەداری کورد، مستەفا هیجری دەڵێ: ویست و ئێرادە بۆ رووخاندنی رێژیم لای کەمە نەتەوەکان زۆر زیاتره. ئەو دژی رێککەوتنێکه لەگەڵ ئێران که ببێته هۆی به هێزبوونی رێژیم. هەر رێککەوتنێک رێژیم به هێز بکات، شانسی گۆڕینی ریژیم له ئێراندا کەم دەکاتەوه.\nهیجری دەڵێ: رێژیم دەیهەوێت ئەم رێککەوتنه به ئامانج بگات تاکوو گەمارۆ ئابوورییەکانی لەسەر نەمێنن. ئابووریی ئێران له دۆخێکی زۆر خراب دایه و زەمینگیر بووه. بەڵام رێککەوتن لەگەڵ رۆژئاوا، دەبێته هۆی به هێزبوونی رێژیم بۆ بەرەوپێشبردنی سیاسەتەکانی له ناوچەدا و پشتگیرییەکانی بۆ ئەسەد و حیزبوڵڵا و میلیشیاکانی دیکەی ناوچکە زیاتر دەکات. هە‌روەها دەبێته هۆی مانەوەی رێژیم و خەڵکی ئێران له گەیشتن به ئازادی، چەند هەنگاوێک دوورتر دەخاتەوه.هیجری هەروەها دەڵێ، بارودۆخی خراپی ئێستای مافی مرۆڤ زیاتر بەرەو خراپی دەچێت.\nهیجری دەڵێ: ئایدیۆلۆژیی رێژیم به هەموو شێوەیەک له سیاسەتە‌کانیدا رە‌نگی داوەتەوه. سیاسەتی رێژیم دروستکردنی قەیرانی جۆراوجۆر و پەرەپێدانی نائارمی له ناوچەکەدا و هەروەها سەرکوتی کەمایەتییەکان و هەموو ئەوانەی رخنەگری رێژیمن و وەک رێژیم بیر ناکەنەوه. رێککەوتن لەگەڵ رێژیم نەک هەر نابێته هۆکاری گۆڕانی ئەم سیاسەتانەی، بەڵکوو رێژیم بە هێزتر له ئێستا درێژە به سیاسەتەکانی دەدات.\nله کاتێکدا که رێژیم له تاران بیر له پەرەپێدانی دەسەڵات له ناوچەکەدا دەکاتەوه، ناڕە‌زایەتییەکانی مەهاباد نیشاندەری ئەوەن که رێژیم سەقامگیرییەکی سیاسیی ئەوتۆی له نێوخۆدا نییه. له نێو خەڵکی ئێراندا رق و قینی زۆر بەرانبەر به رێژیم هەیه و هەر بۆیەش هەر چەشنه ناڕە‌زایەتی دەربڕین و خوپێشاندانێک دەتوانێ زەبر له رێژیم بدات. به وتەی لێکۆڵەری سیاسی جاناتان سپەیر، به هۆی بڵاوەپێکردنی هێزەکانی رێژیم له هەموو ناوچەدا، هێزێکی کەمتر له نێو ئێراندا بۆ سەرکوتکردن ماوەتەوه.\nهەر لەم بارەوه عەلی ئالفۆنه پسپۆڕ له بواری ئێراندا دەڵێ: سەرهەڵدانەکان به مەبەستی جیابوونەوه له ئێران و شەڕی ئێران و عێراق و به کارهێنانی تیرۆر توانیی دەسەڵاتی رێژیم له ئێراندا زیاتر بکات. له ترسی ئەوەی بارودۆخی ئێرانیش وەک سووریەی لێ بێت و شەڕی نێوخۆیی ئێران بگرێتەوه، خەڵک دژ به رێژیم هەڵناستن، هەرچەند زۆرایەتیی خەڵک رێژیمی ئێرانی ناوێت. به وتەی ناوبراو، کێشەکانی ئەو هەرێمانەی که کەمایەتییه ئێتنیکییەکانی لێ دەژین، زیاتر کێشەی ئابوورین. ئەو دەڵێ: سیاسەتی ئێران زیاتر تەمەرکوزی له سەر تارانه. پارە‌ی نەوتی ئێران زیاتر لەوێ خەرج دەکرێت. لەوێ هەموان ئێمکاناتی باشی پەرەوەدەیان بو دابین کراوه و له بواری کار و هەروەها خزمەتی تەندروستیدا تاران زۆر له پێشەوەیه. له کاتێکدا ناوچەکانی دوورەد‌ست ئێمکاناتیان زۆر کە‌متره. هەر چەشنه دەربڕینی ناڕەزایەتییەک له هەرێمەکانی کەمایەتییه ئێتنێکییەکاندا لەلایەن رێژیمەوه هەوڵدان بۆ جیابوونەوه له ئێران و تێکدانی ئاسایشی نەتەوەیی ئەژمار دەکرێت. له جێگای ئەوەی بارودۆخی ئابووری ئەو هەرێمانه باش بکەن، به هەر بیانوویەک سەرکوتیان دەکەن. ئەمەش دەبێته هەرچی زیاتر دروست بوونی مەودا له نێوان ناوەند و ناوچەکانی دوور لە ناوەند و کێشەی نێوان نەتەوەکان زیاتر دەکات.\nمستەفا هیجری دەڵێ: تا دێت ناڕە‌زایەتیی خەڵک له رێژیم پەرە دەستێنێت. خەڵک دژی سیاسەتەکانی رێژیم له ناوچەن. دە‌ستێوەردانەکانی رێژیم له عێراق، سووریه، غەزه و لوبنان و یەمەن، دڵخوازی خەڵکی ئێران نین. خەڵک دەبینێت که به میلیۆن پارەی ئەو وڵاته دەنێردرێت بو وڵاتانی دەوروبەر، له کاتێکدا باری ئابووریی خەڵکی ئێران رۆژ به رۆژ خراپتر دەبێت.\nهیجری ئاواتی به دێموکراسی بوونی ناوچەکەیه و هیواداره بۆ ئەم رەوته دەوڵەتی ئاڵمان یاریدەر بێت. ئەو دەڵێ: ئێمەی کورد سەلماندوومانه که دەتوانین پارتنێرێکی باش بین بو وڵاتانی رۆژئاوایی. له عێراقدا هاوئاهەنگیی زۆر باش له نێوان کورد و دەوڵەتی ئاڵماندا هەیه. ئەمه دەتوانێت له داهاتوودا لەگەڵ کوردی ئێرانیش هەبێت.\nپێشمەرگەکانی کوردی ئێرانیش لەشەڕ دژ به دەوڵەتی ئیسلامی رۆلی خۆیان گێڕاوه.\nکوردستانی ئێران دوای تورکیه، دووهەمین بەشی گەورەی کوردستانه و له ئێستادا کوردی ئەو بەشە له ژێر زیاترین چەوسانەوە دایه. هیجری دەڵێ: ئێمە پێویستمان به پشتگیرییه و به هیواین وڵاتانی رۆژئاوا و لەوانه ئاڵمان، پشتگیریمان بکەن. ئێمه هیوادارین که دەوڵەتی ئاڵمان بزووتنەوەی دێموکراسیخواز له ئێراندا و هەروەها پشتگیری لە خەباتی رە‌وای کورد لەو وڵاتدا بکات. ئاڵمان وڵاتێکی گەورەیه و له ئاستی نێونەتەوەییدا قورسایی خۆی هەیه. هیواداری له ناوچەکەی ئێمەشدا بۆ بەرەوپێشبردنی رە‌وتی دێموکراسی رۆلی بەرچاو ببینێت.


كۆمپانیایەك هەلی كار بۆ گەنجان ڕادەگەیەنێت – تۆڕی میدیایی خەڵک\n2019/12/30 - 6:09 PM\nكۆمپانیایەكی بواری كۆكردنەوەی پارەی ئاوی ماڵان هەلی كار بۆ بواری بژمێر (عداد)ی كرێی ئاوی ماڵان لە سنووری دەربەندیخان ڕادەگەیەنێت.\nكۆمپانیای گرنگ لە ڕاگەیەنراوێكدا ئاماژەی بەوەكردووە، “پێویستی بە كارمەند هەیە لە بواری ژمێركاری (عداد) بۆ خوێندنەوەی پێوەری ئاوی ماڵان بۆ پڕۆژەی بە سیستەمكردنی كۆكردنەوەی كرێی ئاو لە زۆنی (2)ی پارێزگای سلێمانی بۆ شارۆچكەی دەربەندیخان”.\nوەك كۆمپانیاكە ڕوونی كردۆتەوە، مەرجەكان بیتین لەوەی، كە سەكە دانیشتووی شارۆچكەی دەربەندیخان بێت و دەرچووی پەیمانگا یان زانكۆ بێت.\nكۆمپانیای گرنگ ڕاشیگەیاندووە، هەر كەسێك خوازیارە بۆ ئەو كارە (cv)ەكەی بنێرێت بۆ ئیمەیلی ([email protected]) و دوا مۆڵەت بۆ وەرگرتنی ڕۆژی پێنج شەممە 2-1-2020 دەبێت.\nبۆ زانیاری زیاتر دەتوانن پەیوەندی بكەن بەم ژمارەیەوە (07719501773) لە كاتژمێر 8:30ی بەیانی تا 2:00ی پاش نیوەڕۆ.\nپێوەری ئاوی ماڵانكۆمپانیای گرنگهەلی كار\nخامنەیی باسی سەدام حسێن دەكات\nسیستانی لەسەر بۆردومانەكانی ئەمریكا بۆ سەر حەشدی شەعبی هاتەدەنگ


ئەو فۆڕمەی بۆ بەرپرسان دەنێردرێت تا بە دەستی خۆیان ئەو موڵك‌و ماڵ‌و سامانە بنوسن كە هەیانە، هەقیقەتی سامانەكەیان ئاشكرا ناكات، بەوپێیەی مەرج نییە ئەوەی هەیانە بەناوی خۆیانەوە بێت. ئەمەش ئەو ڕێكارەی ڕوبەڕوی ڕەخنە كردووەتەوەو دەستەی دەستپاكیی هەرێم لە هەوڵدایە بە دۆزینەوەی ڕێوشوێنی دیكە سامانی شاراوەی بەرپرسان ئاشكرا بكات.\nسەرباری ڕەخنەگرتن لەو ڕێكارە لە پێناو باشتركردنی‌و خستنە ڕووی پێشنیاری نوێ، بەو دۆخەشەوە هێشتا چەندین بەرپرس و دەزگا هەن ئەو فۆڕمەیان بۆ نەچووە و ئامادە نین تەنانەت پڕیشی بكەنەوە، سەرۆكی لیژنەی دەستپاكی لە پەرلەمانی كوردستان وادەڵێت.\nلە سەرەتای هەر كابینەیەكی حكوومی و خولێكی پەرلەمانی كوردستان، پرسی ئاشكراكردنی سامانی بەرپرسان لە ڕێگەی فۆڕمێكی دەستەی دەستپاكییەوە دێتە پێش، بەڵام پرسیاری سەرەكی ئەوە: ئایا ئەم فۆڕمە سامانی ڕاستەقینەی بەرپرسان ئاشكرا دەكات؟\nدەستەی دەستپاكی هەرێم كە لایەنی سەرەكییە لەم پڕۆسەیەدا، سەرەتای دەستبەكاربوونی هەر وەزیرو پەرلەمانتارێك فۆڕمەكەی بۆ دەنێرێت‌و دوای چوار ساڵی دیكەش جارێكی دیكە بۆی دەنێرێتەوەو پاشان بەراوردیان دەكات‌و بەدواداچوون بۆ ئەو موڵك‌و ماڵە دەكات كە بەرپرسەكە وەك هی خۆی تۆماری كردووە، بەڵام هەرشتێكی دیكەی هەبێت‌و بەناوی خۆیەوە نەبێت، لەم پڕۆسەیەدا ئاشكرا نابێت، بۆ بەرپرسانی دیكەش پڕۆسەكە سێ ساڵ جارێكەو فۆڕمەكان پڕدەكەنەوە.\nفۆڕمەكە بە بەرپرسانی باڵا پڕدەكرێتەوە، لە سەرۆكی هەرێمەوە تا بەڕێوەبەرە گشتییەكان، یان ئەو كەسانەی لە شوێنە هەستیارەكاندا كار دەكەن و لەبەردەم ئەگەری كۆكردنەوەی سامان بە شێوەی نایاساییدان.\nئەحمەد ئەنوەر، سەرۆكی دەستەی دەستپاكیی هەرێم، سەبارەت بە فۆڕمی ئاشكراكردنی بەرژەوەندییە داراییەكان، بۆ پەرەگراف دەڵێت "فۆڕمەكە ئەو موڵك و سامانەی تێدا تۆمار دەكرێت كە بە ناوی بەرپرسەكەوەیە. ئێمە تەنیا بەدواداچوون بۆ ئەو موڵكانە دەكەین كە خۆی دەڵێت هی منە".\nئەحمەد ئەنوەر ئاماژە بەوە دەكات، پڕكردنەوەی ئەم فۆڕمە "لیكۆڵینەوە نییە لە گەندەڵی، بەڵكو تەنیا ئاشكراكردنی سامانە لەلایەن ئەو بەرپرسانەوە".\nدەربارەی ئەو موڵك و سامانەی كە دەگوترێت هی بەرپرسانە و بە ناوی خۆیانەوە نییە، سەرۆكی دەستەی دەستپاكی دان بەوەدا دەنێت كە "زەحمەتە بەم سیستمەی ئێستا ئەو سامان و موڵكانە ئاشكرا بكرێت كە هی بەرپرسێك بێت و بە ناوی خۆیەوە نەبێت".\n"ئەم شێوازەی ئێمە، لە عێراق و وڵاتانی دراوسێ و ناوچەكە كاری پێ دەكرێت. كێشەكە لە خراپیی ڕێنماییەكەدا نییە، كێشەكە ئەوەیە لێرە سیستمی بانكی نییە، پارەی لە سەدا 70ی خەڵك هەر لە ماڵاندایە. ئەگەر ئەو سیستمە هەبێت تۆ هەر شتێك بكڕیت دیار دەبێت كە كەی و بە چەند كڕیوتە"، سەرۆكی دەستەی دەستپاكی وای وت.\nدەستەی دەستپاكی سەرقاڵی ئامادەكردنی پڕۆژەیەكە بۆ هەمواركردنەوەی یاسای دەستەكەو هەوڵدەدەن ڕێوشوێنی دیكە بدۆزنەوە بۆ ئاشكراكردنی سامانی شاراوەی بەرپرسان.\nسەرۆكی دەستەكە ئاشكراكردنی سامانی ڕاستەقینەی بەرپرسان بەوە دەبەستێتەوە كە "وڵات باشتر كارەكانی خۆی ڕێكبخاتەوەو شەفافتر بێت و سیستمی ئەلیكترۆنی بەگەڕ بخرێت".\nدەربارەی پابەندیی بەرپرسان بە پڕكردنەوەی فۆڕمی ئاشكراكردنی سامان، دەڵێت "هەموو بەرپرسانی پێشوو فۆڕمەكەیان پڕكردووەتەوە، بەڵام هەندێكیان هێشتا فۆڕمی دووەمیان(فۆڕمی كۆتای) نەگەڕاندووەتەوە، چونكە مامەڵەی خانەنشینییان تەواو نەبووە".\nپەرلەمانتاران سەرباری خستنە ڕووی ڕێكاری دیكە بۆ ئاشكراكردنی سامانی ڕاستەقینەی بەرپرسان، هاوڕان لەوەدا كە ئەم شێوازەی ئێستاو فۆڕمەكەی دەستەی دەستپاكیی كاریگەرییەكی ئەوتۆی نییە لە ڕوبەڕوبوونەوەی گەندەڵی.\nشیرین ئەمین، سەرۆكی لیژنەی دەستپاكی و كاروباری پەرلەمان و سكاڵا لە پەرلەمانی كوردستان، بۆ پەرەگراف پشتڕاستی بۆچوونەكەی سەرۆكی دەستەی دەستپاكی دەكاتەوە كە "لە زۆرینەی وڵاتان پشت بە پڕكردنەوەی ئەم فۆرمە دەبەسترێت بۆ ئاشكراكردنی سامانی بەرپرسان".\nبەڵام شیرین ئەمین دەڵێت "بەپێی ئەنجامی ڕاپۆرتەكانی دەستەی دەستپاكی لە ساڵی 2018 و شەش مانگی سەرەتای 2019، شتێكی وامان بەدی نەكرد كە ئەم فۆڕمە بووبێتە هۆی ئاشكراكردنی گەندەڵییەكی بەرپرسان. ئێمە زانیاریمان هەیە كەسایەتی و دەزگا هەن چوار تا پێنج ساڵە فۆڕمی پڕكردنەوەی بەرژەوەندییە داراییەكانیان بۆ نەڕۆیشتووە. هەروەها هەندێك لە بەرپرسان ئامادە نین تەنانەت ئەم فۆڕمە پڕ بكەنەوە".\nشیرین ئەمین تیشك دەخاتەسەر ئەو ڕێگەیەی كە بەرپرسان بۆ شاردنەوەی "سامانی بە گەندەڵی بەدەستهاتوو" بەكار دەهێنن و دەڵێت "ئەو بەرپرسانەی لە حوكمڕانیدان، ژمارەی حیسابیی بانكی و موڵكەكانیان دەكەن بە ناوی كەسانی نزیكی خۆیانەوە".\nئەو پێی وایە بۆ ئاشكراكردنی سامانی شاراوەی بەرپرسان "دەكرێت لێكۆڵینەوە لەو كەسە نزیكانەی بەرپرسان بكرێت كە بە شێوەیەكی نائاسایی سامانەكانیان زیاد دەكات و گومان دەكرێت هی ئەو بەرپرسە بێت"، بەڵام تا ئێستا ڕێكاری لەو شێوەیە بۆ ئاشكراكردنی گەندەڵی بەرپرسان نەگیراوەتە بەر.\nبە بۆچوونی شیرین ئەمین، ڕێگەیەكی دیكە بۆ ئاشكراكردنی گەندەڵییەكان ئەوەیە كە "هەر بەرپرسێك كە دەستبەكار دەبێت، فۆڕمی ساڵی یەكەم پڕ دەكاتەوە، دواتریش فۆڕمی كۆتایی پڕ دەكاتەوە، دەكرێت لە نێوان ئەم دوو فۆڕمەدا بەراوردێكی جیددی بكرێت بۆ ئەوەی بوونی گەندەڵی و هەر زیادكردنێكی خێرای سامان لێكۆڵینەوەی لەبارەوە بكرێت".\nهاوكات سۆران عومەر، ئەندامی پەرلەمانی كوردستان، پڕكردنەوەی فۆڕمی ئاشكراكردنی بەرژەوەندییە داراییەكان و سامانی بەرپرسان، بە "شتێكی ڕۆتینی" ناو دەبات و دەڵێت "لەوەتەی دەستەی دەستپاكی ئەو فۆڕمە بە بەرپرسان پڕدەكاتەوە، سامانی ڕاستەقینەی هیچ كەسێكی ئاشكرا نەكردووە".\nسۆران عومەر دەڵێت "هەندێك لەو بەرپرسانەی گەورەترین گەندەڵییان كردووە، ئەگەر ئەو فۆڕمە پڕ بكەنەوە، بەزەیت پێیاندا دێتەوە، چونكە هیچیان بە ناوەوە نییە".\nلە ماوەی ڕابردوودا مەسروور بارزانی، سەرۆكی ئەنجوومەنی وەزیرانی هەرێم، فەرمانی كرد بە وەزیرەكان و خاوەن وەزیفە باڵاكانی كابینەكەی كە فۆڕمی ئاشكراكردنی بەرژەوەندییە داراییەكان پڕ بكەنەوە.\nماددەی 27ی یاسای دەستەی گشتیی دەستپاكیی هەرێمی كوردستان، بەرپرسان و لایەنانی پەیوەندیداری پابەند كردووە كە "حوكمەكانی ئەم یاسایە جێبەجێ بكەن".\nدەربارەی هۆكاری ئەو فەرمانە، سۆران عومەر بۆ پەرەگراف وتی "ویستویانە بیكەن بە دەستكەوتێك بۆ سەرۆكایەتیی ئەنجوومەنی وەزیران، لە كاتێكدا ئەوە فەرمانی سەرۆكی وەزیرانی ناوێت، چونكە یاسای دەستەی دەستپاكی پابەندی كردوون كە دەبێت ئەو فۆڕمە پڕ بكەنەوە".


3 گوندێن دى ل باشۆرێ مووسلێ هاتنه رزگاركرن – كوردى پۆست\nوار میدیا\t3 گوندێن دى ل باشۆرێ مووسلێ هاتنه رزگاركرن\t19/10/2016 kurdipostgroupLeave a comment\tadmin\nهێرشا هێزێن ئیراقێ ل باشۆرێ مووسلێ بۆ سه‌ر تیرۆرستێن داعشێ به‌رده‌وامه، سێ گوندێن دى رزگار كرینه.\nبه‌رپرسێ راگه‌هاندنا حه‌شدا شه‌عبى د داخۆیانییه‌كێ دا راگه‌هاند، هێزا ئاماده، هێزێن پۆلیسێن فیدرال و حه‌شدا شه‌عبى شیاینه، سپێده‌هییا ئه‌ڤرۆ هه‌ر سێ گوندێن شامى، خربه‌ت حه‌دید و به‌یزه ل لایێ چه‌پێ یێ باشۆرێ موسلێ ژ داعشێ رزگار بكه‌ن. د 48 ساتێن بۆرى ژى دا 96 تیرۆرستێن داعشێ هاتنه كوشتن، 27 ترۆمبێلێن تیرۆرستان ژى هاتینه ژناڤبرن.\nئۆپه‌راسیۆنا رزگاركرنا مووسلێ چۆیه د رۆژا خوه یا سێ یێ دا، هه‌تا نها پترى 25 گوندان ژلایێ هێزێن پێشمه‌رگه‌یێ كوردستانێ و هێزێن ئیراقێ هاتینه رزگاركرن كو دبنه نێزیكى 352 كیلۆمه‌ترێن چوارگۆشه.\nThe post 3 گوندێن دى ل باشۆرێ مووسلێ هاتنه رزگاركرن appeared first on وارمیدیا.\nدرێژه‌ی بابه‌ت http://waarmedia.com/3gundbahidsad/\n3 گوندێن دى ل باشۆرێ مووسلێ هاتنه رزگاركرن\tPost navigation\nPrevious Postئه‌لمانیا هوشداری ژ قوناغا پشتى رزگاركرنا مووسلێ داNext Postئێزدییه‌كێ گرتیێ ده‌ستێ داعشێ بدیل دكه‌ڤیته ده‌ستێ حه‌شدا شه‌عبى وه‌ڵامدانه‌وه Cancel reply\tEnter your comment here...


حەفتەمین فلمه فه‌ستیڤاڵا دهۆك یا نێڤده‌وله‌تی.\nنادین لەبکی ڤاسسلس كۆوكالان\nسه‌لما به‌كار ئێلیا سلێمان یوسف شاهین ئە‌دنان كه‌ریم\nنادین له‌بكی: ده‌نگێ ژنێن ئە‌ره‌ب.\nنادین له‌بكی سینه‌ماكار و ئەكته‌ره‌كا لبنانیه. فلمێ وێ جارامه‌ل (٢٠٠٦) وه‌ك سه‌ركه‌فتیترین فلم د سینه‌مایا لبنانی ده د هێته هژمارتن. هه‌روه‌س، وه‌ك یه‌كه‌م ژنا ئە‌ره‌ب د هێته هژمارتن كو بهێته به‌ربژار كرن بو خه‌لاتێن باشترین فلمێ بیانی ل.عوسكارێ و گۆلده‌ن گلۆبه بو فلمێ وێ جاپه‌رناوم (٢٠١٨).\nێكه‌م فلمێ وێ یێ درێژ، جارامه‌ل، ل سالا ٢٠٠٧ ل كانێ هاته نیشاندان و ل سه‌رانسه‌ری جیهانێ هاته به‌لاڤكرن. ئە‌ڤ فلمه، كو ب رێكا پرۆگرامه جاننه‌س جنéفۆنداتۆن ره‌سده‌نجی هاتبوو ئاڤاكرن، درامایه‌كا بالكێشه و باس ل هه‌ڤالینیا مێیان و نهێنیێن د ناڤا جوانكاریه‌كا لبنانی یا ژنان ده دكه‌ت.\nئە‌كته‌رێ “انگه‌لۆپۆولۆس” ڤاسسلس كۆوكالان ل دهۆكێ.\nڤاسسلس كۆوكالان ئەكته‌ر و ده‌رهێنه‌ره و ل به‌رلینێ و ئە‌تینایێ فلم و شانۆگه‌ریا به‌رهه‌م دینیت. كۆوكالان ئەكته‌ری د فلمێ تهه.عوتهه‌ر سه‌ا یێ ده‌رهێنه‌رێ ناڤدارێ گریك ئانگه‌لۆپۆولۆس ده كریه. ئە‌ڤ فلمه دا بته داوی به‌ش د تریۆلۆژیا ئانگه‌لۆپۆولۆس ده ( تهه وه‌ه‌پنگ مه‌ادۆو ٢٠٠٣، تهه دوست عوف تمه ٢٠٠٨). لێ ل ٢٠٠٨ێ د ریدانه‌كا ترافیكی ده ل ده‌مێ وێنه‌گرتنێ هاته كوشتن و چێكرنا فلمی هاته راوه‌ستاندن. ل ڤێرێ ئایرۆنیه‌ك هه‌یه: زۆربه‌ی كارێن وی لسه‌ر چیرۆكا نه‌تمام بووی، گه‌شتا نه‌تمام بووی، بوو.\nكۆوكالان ئەكته‌ری و فلمسازی ل نیۆ یۆرك و به‌رلینه خوه‌ندیه. ئە‌و د ناڤبه‌را ئە‌لمانی، گریس و ئیرانێ ده مه‌زن بوویه، له‌وما شیایه د گه‌له‌ك فلمێن نێڤده‌وله‌تی ده به‌شدار بیت، مینا ئە‌ن ئاته‌م ژ لایێ جهرستان زüبه‌رت (گه‌رمانی، ٢٠١٥)، ره‌د رۆسه ژ لایێ سه‌پده‌ه فارس (فرانجه، گره‌ه‌جه، گه‌رمانی ٢٠١٤) یان ئامه‌ركا سقواره ژ لایێ یاننس ساكاردس (گره‌ه‌جه، گه‌رمانی، ئوك ٢٠١٦).\nفلمه فه‌ستیڤالا دهۆك یا نێڤده‌وله‌تی پێخۆشه ب به‌شداریا كۆوكالان د فه‌ستیڤالێ ده وه‌ك كاراكته‌ره‌كێ سه‌ره‌كی د. عون تهورسدای وه ئاره فره‌ه ژ لایێ ۆاننا كریۆنا (گه‌رمانی-گره‌ه‌جه ٢٠١٩). ئە‌ڤ فلمه لسه‌ر چیرۆكه‌كا ئەڤینیێ و وان ئاسته‌نگێن زمانی یێن د كه‌ڤنه د رێكا وان ده یه. ئە‌ڤ فلمه دێ ل به‌شێ پێشبركیا كورته فلمێن جیهانی ده هێته نمایش كرن.\nپێشه‌نگا فه‌منسمێ ل تونسێ: سه‌لما به‌كار.\nسه‌لما به‌كار چالاكڤان، سیاسه‌تمه‌دار، به‌رهه‌مهێنه‌ر و سینه‌ماكاره‌كا تونسیه. ئە‌و شیانێن خوه یێن سینه‌مایێ بكار دینیت بو پشته‌ڤانیكرنا ژنان و مافێن وان. به‌كار ژ سینه‌ماكارێن پێشه‌نگه د به‌رچاڤكرنا مژارێن گره‌دای ژنێ ل تونسێ.\nێكه‌م فلمێ وێ یێ درێژ فاتما ٧٥ (١٩٧٦) وه‌ك ئێكه‌م به‌لگه فلم ژ لایێ ژنه‌كێ ڤه هاتبیته درست كرن د هێته هژمارتن. ئە‌ڤی فلمی گرنگیه‌كا تایبه‌ت هه‌یه د ناڤا فلمێن باكورێ ئافریكایێ ده سه‌ره‌رای وێ چه‌ندێ كو بو چه‌ندین سالا هاتبوو سانسۆر كرن. جهێ شانازیێ یه بو مه ئەم د گه‌ڕا ئەڤ ساله یا فلمه فه‌ستیڤالا خوه ده ئەڤی به‌رهه‌مێ هێژا نمایش بكه‌ین.\nئێلیا سلێمان: لێگه‌ریان ل ناسنامه‌یێ.\nێلیا سلێمان وه‌ك ئێك ژ ناڤدارترین سینه‌ماكارێن سینه‌مایا مۆده‌رنا ئە‌ره‌بی دهێته نیاسین. سه‌ربورا سلێمانێ ئەكته‌ر، سینارێست و فلمساز دگه‌هیته سیه سالان و د فلمێن خوه ده باس ل دیرۆكا وه‌لاتێ خوه فه‌له‌ستینێ دكه‌ت.\nفلمه فه‌ستیڤالا دهۆك یا نێڤده‌وله‌تی پێخۆشه د گه‌ڕا خوه یا ئەڤ سال ده فلمێ سلێمانی دڤنه نته‌رڤه‌نتۆن (٢٠٠٢) پێشكێش كه‌ت. ئە‌ڤ فلمه كۆمه‌دیایه‌كا سوریالی و تراجیدیه‌كا هه‌ڤچه‌رخه، و باس ل داگیركرنا فه‌له‌ستینێ ژ بال سرا’یلێ ڤه دكه‌ت. ئە‌ڤ فلمه خۆدان چه‌ندین خه‌لاته، مینا خه‌لاتێ ره‌خنه‌گرێن جیهانی (فپره‌سج)، خه‌لاتێ ژوری ل كانێ (٢٠٠٢) و باشترین فلمێ بیانی ل خه‌لاتێن ئە‌ورۆپی ل رۆما.\nشاهێ سینه‌مایا مسری: یوسف شاهین.\nفلمێن مه‌زنترین ده‌رهێنه‌رێ مسری یۆسف شاهین (١٩٢٦ - ٢٠٠٨) دێ د هه‌فته‌مین فلمه فه‌ستیڤالا دهۆك یان نێڤده‌وله‌تی هێنه نمایش كرن. شاهین خۆدانێ پتری ٥٠ فلمێن هێژایه و ناڤه‌كه مه‌زنه د سینه‌مایا ئە‌ره‌بی دا. د پتریا كارێن خوه ده، وی ره‌خنه ل هكومه‌تا مسری كریه و نه‌وه‌كهه‌ڤیا جڤاكی و توندره‌ویا ئاینی شه‌رمزار كریه. وێره‌كیا وی د به‌رچاڤكرنا هنده‌ك ته‌وه‌رێن هه‌ستیار بووینه ئەگه‌ر هنده‌ك فلمێن و بێنه سه‌نسۆر كرن. ل ١٩٩٧ خه‌لاتێ لفه‌تمه ئاجهه‌ڤه‌مه‌نت ئاوارد ل كانێ وه‌رگرتیه.\nهونه‌رمه‌ند ئە‌دنان كه‌ریم دێ بیته مێهڤانێ ٧ فلمه فه‌ستیڤالا دهۆك یا نێڤده‌وله‌تی.\nد گه‌ڕا هه‌فتێ ده ژ فلمه فه‌ستیڤالا دهۆك یا نێڤده‌وله‌تی ده دێ هونه‌رمه‌ندێ بناڤووده‌نگ ئە‌دنان كه‌ریم وه‌ك مێهڤانێ تایبه‌ت یێ فلمه فه‌ستیڤالێ ئاماده‌بت. هێژای گوتنێ یه كو ئە‌دنان كه‌ریم نه ب تنێ وه‌ك سترانبێژ لێ وه‌كو هونه‌رمه‌نده‌كێ شێوه‌كار ژی دهێته ناسكرن كو هه‌تا نها خوه‌دیێ چه‌ندین پێشانگه‌هێن شێوه‌كاری یه و چه‌ندین به‌رهه‌مێن سترانێ پێشكێشكرینه. دیسان ژی ئێك ژ وان سترانبێژێن ئێكانه یه كار ل سه‌ر به‌رهه‌مێن كلاسیكێن كوردان كریه، و وه‌كو سترانبێژه‌كێ ئاست-بلند و خودان هونه‌ره‌كێ تایبه‌ت هاتیه ناسكرن.\nبەڕێوەبەری راگەیاندنی حەفتەمین فلمه فه‌ستیڤاڵا دهۆك یا نێڤده‌وله‌تی


کرێكارانی ژینگە پارێز… پێویستیان بە پشتیوانییە! – hkkurdistan\nHome6ئەرشیفی بابەتەکان6کرێكارانی ژینگە پارێز… پێویستیان بە پشتیوانییە!\nماوەی چەند ڕۆژێکە بەشێک لە کرێکارانی ژینگەپاریز کە ئەرکی کۆکردنەوەو پاککردنەوەی گەRەک و شەقامەکانیان لە ئەستۆیە، بەهۆی دواکەوتنی موچەی مانگانەکەیان دەستیان داوەتە کۆبونەوە و مانگرتنی ناRەزایەتی. بەو هۆیەوە بەشێکی زۆری شەقام و گەڕەکەکان بەتایبەتی چوار زۆنی سلYمانی و بەشێکیش لەقەزاو ناحیەکان، خۆڵ و خاشاکێکی زۆری لێ کۆبۆتەوە و سیمایەکی ناشیرینی بەخشیوە بەو گەRەک و شەقامانە. هەروەها لەپاڵ مانگرتنی بەشێکی کرێکاران لەبەردەم کۆمپانیاکان بۆ داوای موچە دواخراوەکانیان، بەشێک لە کۆمپانیاکانیش بەپاساوی نەدانی بودجە و شایستە داراییەکانیان لەلایەن حکومەتەوە خۆیان کارەکانیان ڕاگرتووە و موچەی کرێکارەکانیان نادەن.\nمانگرتنی کرێکاران بۆ موچە دواخراوەکانیان و دانی موچەی تەواوی کرێکارانی ئەو کۆمپانیایانەی کە خۆیان کارەکانیان راگرتووە، مافێکی بێ ئەولاولای کرێکارانەو نابێ بەهیچ شێوەو پاساوێک دوابخریت یان رابگیرێت. کرێکاران لەگەڵ کۆمپانیاو خاوەن کۆمپانیاکان بەرەوڕوون و پەیمانامەی کارکردنیان لەگەڵ ئەوان هەیە نەك حکومەت و شارەوانی…. بۆیە نابێ کرێکاران ببنە قوربانی ململانێ و کێشەی نێوان کۆمپانیاکان، لەگەڵ حکومەت و شارەوانی… تاد.\nئەگەر کۆمپانیاکان و خاوەن کارەکان خاوەنی هۆیەکانی بەرهەم هێنانن و مانگانە لەسەر شان و ئارەقەو ماندووبوونی کرێکاران بە ملیۆنان دینار و دۆلار قازانج و کەڵەکە دەکەن و کێشەی ژیان و گوزەرانیان نییە، ئەوا کرێکاران جگە لە فرۆشتنی هێزی کاریان، هیچی تریان نییە. ئەگەر موچەی مانگانەیان لەکاتی خۆیدا پێ نەدرێت خۆیان و خێزانەکانیان ڕووبەڕووی دۆخێکی یەکجار سەخت دەبنەوە. سەرچاوەی بژێوی کرێکاران کاری رۆژانە و موچەکەیانە و مافێکی رەواو حاشالێنەکراوی کرێکارانە کە دەبێ دەستبەجێ و بێ پاساو هێنانەوە بدرێت. ئەو ڕۆژانەش کە کۆمپانیاکان خۆیان کاریان راگرتووە، دەبێ موچە کرێکارەکانیان بدەن. ڕاگرتنی کاری کۆمپانیاکان، لەلایەن خاوەن کارەکانەوە هیچ پەیوەندی بە کرێکارەکانەوە نییە.\nمانگرتنی کرێکارانی ژینگەپارێز و راوەستانی کاری چەند کۆمپانیایەک، کە کرێکاران بەڕێوەیدەبەن، نیشانی دایەوە کە جێگاو ڕێگای چینی کرێکار لە کۆمەڵگەدا چەندە بناغەیی و میحوەرییە. ئەگەر شەقام و گەڕەک و شارەکان سیمایەکی جوانیان هەیە، ئەوە بەرهەمی ماندووبوونی و کاری کرێکارانە… ئەگەر کرێکارانی ژینگە پارێزو شارەوانی کار رابگرن، کۆمەڵگە نوقمی دزێوی دەبێت و بۆگەناو ژیان لە هاوڵاتیان دەشێوێنی و تەندروستی کۆمەڵگە بەسەریەکدا دادەڕمێت… خۆ ئەگەر بەشەکانی تری چینی کرێکار لە کارگەو کارخانەکان، لە بیناسازی و هاتووچۆ، تا دەگاتە کێڵگەکانی بەرهەم هێنانی نەوت و گواستنەوە،…تاد، دەست بدەنە مانگرتن، کۆمەڵگە لە جوڵە دەخەن و ئاسەوارێک لە ژیان و گوزەران نامێنێ. موچەی مانگرتنی کرێکارانی ژینگە پارێز و زامنبوونی موچەی ئەو کرێکارانەی کۆمپانیاکان خۆیان کاریان راگرتووە، مافێکی رەوایەو دەبێ پێیان بدرێت، لەو راستاییەدا ئەرکی بەشەکانی تری کرێکارانی ژینگەپارێزو و بەشەکانی تری چینی کرێکار و تەواوی کۆمەڵگەیە کە پشتیوانی لە داخوازی رەوای کرێکارانی مانگرتوو، بکەن و ببنە پشت و پەنایان.\nکۆمپانیاکان بە مەبەستی گوشارهێنان بۆ دەسەڵات و هاوکات بە مەبەستی خۆدزینەوە لە دانی موچەی کرێکارەکانیان و ڕیگەگرتن لەوەی دەستببەن بۆ مانگرتن، کاریان راگرتووە، واتە ئەم هەنگاوەی کۆمپانیاکان چەواشەکارییەکی ئاشکراو فریوکارییەکی رۆشنە.\nمانگرتنی کرێکاران بۆ موچەکانیان، هەنگاوێکی پێشڕەوانەیە و تەنها ڕێگەش بۆ بەدەستهینانی موچە دواخراوەکانیان، هەر بەردەوامیدانە بە خەبات و مانگرتن و بەدەستهێنانی پشتیوانی بەشەکانی تری چینی کرێکار و تەواوی جەماوەری بێبەشی کۆمەڵگەیە. خەڵکی چ لە شوێنی ژیانیان لە گەڕەکەکان و چ لە شوێنی کاریان و دوکان و بازاڕەکاندا، پارەی پاککردنەوە و کۆکردنەوەی خۆڵ و خاشاک دەدەن، بە دەسەڵات و کۆمپانیاکان… کەچی بەو حاڵەشەوە کرێی کرێکارەکان نادەن.\nکرێکاران لە خەباتیاندا بۆ سەرکەوتن و بەدەستهێنانی مافە زەوتکراوەکانیان، دەبێ ئەو راستیە سەلماوە وەکو ئەڵقەو میدالیایەک بەسینەوە هەڵبواسن، کە ئەگەر رێکخراو و یەکگرتوو نەبن، ئەگەر لەپشتی یەکتری نەبن، ئەگەر پشتیوانی لە داخوازیەکانی یەکتری نەکەن، ئەگەر بەهێزی یەکگرتوانەو رێکخراوەوە رووبەڕووی خاوەنکارو کۆمپانیاکان نەبنەوە، ناتوانن بەرگری لە مافە زۆر سەرەتاییەکانی خۆیان و کارو موچەکانیان بکەن.\nکرێی کرێکارانی ژینگەپارێز مانگانە تەنها ٣٠٠ بۆ ٣٥٠ هەزار دینارە، کە ئەو موچەیە، بەبەروارد بە پێداویستەکانی خێزان و بە گرانی بازار و سەختی ژیان هێندە کەمە، کەبەشی هەفتەیەک ناکات. ئەو مانگانە پارەیەی کە کرێکارانی ژینگەپارێزو زۆری بەشەکانی تری چینی کرێکار هەیانە، زۆر کەمترە لەو پارەیەی خاوەن کۆمپانیان و سەرمایەداران، ڕۆژانە دەیدەن بە مناڵە تەسەلەکانیان و بەشی ئێوارە خوانێكی تایبەتی خێزانەکانیان ناکات. کەچی ئەو موچە کەمەش لەبەرامبەر کارێکی قورس و یەکجار ئینسانیدا، بە کرێکاران رەوا نابینین.\nکرێكارانی ژینگەپارێز نابێت بەتەنها جێ بهێڵرێن تا چەند کۆمپانیایەکی چاوچنۆک و دەسەڵاتی تاڵانچی بزوتنەوەی کوردایەتی، کایە بە ژیان و گوزەرانیانەوە بکەن و بە پاساوی بێبنەما موچەکانیان ببڕن یان دوای بخەن.


ئەو خانمانەی هەڵبژێردراون بۆ جوانترین خانمی ساڵ – Politic Press\nئەو خانمانەی هەڵبژێردراون بۆ جوانترین خانمی ساڵ\nئەم بابەتە 334 جار بینراوە\nماڵپەڕی وەندەرلیست، كە تایبەتە بە دانانی لیست لەبوارە جیاوازەكاندا، لیستێكی ئامادەكردووە بۆ جوانترین خانمانی ساڵی ٢٠٢١، كە ١٠ خانمی وەك جوانترین خانمەكانی ساڵ دەست نیشان كردووە بەپێی پێوەری دەركەوتن و جوانی‌و میهرەبانیان.\nیەكێكە لە ئەستێرە دیارەكانی وڵاتی بەڕیتانیا تەمەنی ٣٢ ساڵە لە لیستەكەدا لە پلەی ١٠یەم دانراوە ، ڕۆڵی بینیوە لە زنجیرەی تەلەفزیۆنی game of throneبە یەكێك لەو كەسانە ناسراوە كە یارمەتیدەرێكی باشی كەسانی نەخۆشە لە وڵاتی بەریتانیا،\nیەكێكە لەو كەسانەی كە لە لیستی جوانترین خانمانی ساڵی ٢٠٢١ دا ، لە پلەی نۆیەم دا دانراوە بەشداری كردووە لە چەندین فیلم و زنجیرەی درامای چاینیدا كردووە ئەنجامێكی گەورەی بەدەست هێناوە.\nكاترینا خانمێكی ئوسترالی تەمەن ٢٢ ساڵە، لە ریزبەندی هەشتەم دایە لەسەرەتادا لە خوێندنگەی سەرەتایی نواندنی كردووە كارەكان قورس بوون بۆی ، بەڵام كۆڵی نەداوە تا هەلی ئەوەی دەست كەوتووە ببێت بە ئەكتەرێكی گەورە.\nخاوەنی نازناوی شاجوانی جیهان بۆ ساڵی ٢٠٠٠سەركەوتنێكی گەوەری لە بوارەكەی خۆیدا بە دەست هێناوە ، یەكێكە لە ئەكتەرە هیندیە بە ناوبانگەكان كە لە چەندین فیلم و درامای هیندی و ئەمریكی دا ڕۆڵی بینیوە.\nنانا ئیم جینائا\nبە نانای بچوك ناسراوە كە یەكێكە لە ئەندامانی گروپی گۆرانی بێژێكی بەناوبانگی كۆری، لە پلەی شەشەم دا لە لیستی جوانترین خانمانی ساڵ دانراوە.\nیەكێكە لە هونەرمەندە سەركەوتووەكانی سینەمای بۆڵیود ، لە ڕیكلامی زۆرێك لە براندە بەناوبانگەكان بەشداری كردووە هەروەها لە بواری نوسینیش دا كاری كردووە یەكێكە لە ئەكتەرە بەناو بەنگەكانی وڵاتی هیندستان.\nیەكێكە لە ئەكتەرە زۆر باشەكانی كوبا ، كە بەشداری لە فیلمەكانی هۆڵیود دا كردووە،لە پلەی چوارەم دا دانراوە لە لیستی جوانترین خانمان.\nیەكێكە لە گۆرانیبێژە بەناوبانگەكان، هەروەها بەوە ناسراوە كە خاوەنی زۆرترین هەوادارە لە تۆڕی كۆمەڵایەتی ئینستاگرام.\nئەكتەرێكی ئەمریكی بەڕەگەز فیلپینیە،لە چەندین دراماو فیلمی ئەمریكی دا بەشداری كردووە وێنەی لەسەر بەرگی زۆربەی گۆڤارە بەناوبانگەكان هەیە.\nخانمێكی توركی تەمەن ٢٧ ساڵە كە لە بواری مۆدە و نواندن كاردەكات،سەركەوتنی گەورەی لە كارەكەیدا بە دەست هێناوە، لە ڕیزبەندی یەكەم دایە لە لیستی جوانترین خانمی ساڵ بۆ ساڵی ٢٠٢١.\nکچێک تاتۆیەک لەسەر ناوچەوانی براکەی دروست دەکات


ره‌شا؛ كرێكارێك له خه‌می گه‌نجانی بێكاردا\nره‌شا وه‌دیع فۆتۆ: عه‌مار عه‌زیز\nكه‌سانێك دژایه‌تییان كردم، زۆریان پێ سه‌یر بوو كچێك ئه‌و پۆسته وه‌رده‌گرێت\nخۆشترین رۆژی ره‌شا وه‌دیع، ئه‌وكاته‌یه هه‌لیكار بۆ گه‌نجێك ده‌دۆزێته‌وه، هه‌ر ئه‌وه‌ش وایكرد گوێ به هیچ توانجێك نه‌دات و لێپرسراوێتییه‌ك وه‌ربگرێت، كه كۆمه‌ڵگه‌كه‌ی وه‌ك ئه‌ركێكی پیاوانه سه‌یری ده‌كات.\nئه‌ركه نوێیه‌كه‌ی ره‌شا، به‌ڕێوه‌بردنی سه‌ندیكای كرێكارانه، دانانی كچێك له‌و پۆسته‌دا به‌لای خه‌ڵكێكی زۆره‌وه سه‌یر بوو، به‌ڵام ئه‌و وای نابینێت و ده‌ڵێت هه‌رزوو ئه‌وه‌شی سه‌لماند.\nره‌شا وه‌دیع عه‌زیز (35 ساڵ)، كچێكی كریستیانی خه‌ڵكی ناحیه‌ی ئه‌لقوش-ـه له ده‌شتی نه‌ینه‌وا، له مانگه‌كانی كۆتایی 2019دا، بوو به لێپرسراوی سه‌ندیكای كرێكارانی هه‌رێمی كوردستان له كۆمه‌ڵگه‌ی تلسقۆف.\n"كه‌سانێك دژایه‌تییان كردم، زۆریان پێ سه‌یر بوو كچێك ئه‌و پۆسته وه‌رده‌گرێت، ده‌یانوت ئه‌وه یه‌كه‌مجاره لقی سه‌ندیكا بكرێته‌وه واباشتره پیاوێك به‌ڕێوه‌ی ببات".\nله مێژووی تلسقۆف، یه‌كه‌مجاره لقێكی سه‌ندیكای كرێكاران ده‌كرێته‌وه، ئه‌و كۆمه‌ڵگه‌یه، دانیشتوانەكەی كریستیانین، بەدوری 30كم دەكەوێتە باكوری موسڵ و سه‌ر به ناحیەی ئەلقوشه له قەزای تلكێف.\nزۆر حه‌زده‌كه‌م خزمه‌تی چینی كرێكاران بكه‌م\n"كردنه‌وه‌ی سه‌ندیكا هه‌نگاوێكی زۆر گرنگه، تا بتوانین رێژه‌ی بێكاری له‌ناو گه‌نجان و خه‌ڵكی ناوچه‌كه‌دا كه‌مبكه‌ینه‌وه، ئه‌وه‌ش له‌رێی دۆزینه‌وه‌ی هه‌لیكاره‌وه" ره‌شا وای وت.\nئه‌و له‌گه‌ڵ ده‌ستبه‌كاربونیدا، پلانی خۆی دانا و به به‌رنامه‌یه‌كی رێكخراو، به‌دوای هه‌لیكاردا ده‌گه‌ڕێت؛ بۆیه ده‌ستیكردوه به دروستكردنی په‌یوه‌ندی له‌گه‌ڵ كۆمه‌ڵێك رێكخراوی ناوخۆیی، بیانی و ده‌زگا په‌یوه‌ندیداره‌كان.\nره‌شا ده‌ڵێت "زۆر حه‌زده‌كه‌م خزمه‌تی چینی كرێكاران بكه‌م،.. كێشه‌ی سه‌ره‌كی له ئێستادا كه‌می هه‌لیكاره له سنوره‌كه‌ی ئێمه‌دا، رێژه‌ی بێكاری گه‌یشتۆته سه‌دا 60 و ده‌یان گه‌نجی ده‌رچووی زانكۆ و په‌یمانگا دانه‌مه‌زراون و كاریان نییه".\nبه‌هۆی چه‌ند هۆكارێكی په‌یوه‌ست به خێزانه‌كه‌یه‌وه، ره‌شا نه‌یتوانیووه خوێندن ته‌واو بكات، تا قۆناغی شه‌شی ئاماده‌یی خوێندووه له ئه‌لقوش.\nخێزانه‌كه‌ی بۆ ماوه‌یه‌ك ئه‌لقوش به‌جێده‌هێڵن، ده‌چنه به‌غدا، ئه‌وه‌ش به‌رده‌وامیدان به خوێندنی قورستر كرد، دواتر گه‌ڕانه‌وه و تائێستا له ناوه‌ندی ئه‌و ناحیه‌یه نیشته‌جێن، ره‌شا له‌گه‌ڵ دایك و برایه‌كیدایه، باوكی له ژیاندا نه‌ماوه.\nنامه‌وێت ته‌نیا دابنیشم و له‌گه‌ڵ میوانه‌كاندا چا بخۆینه‌وه\nهه‌موو به‌یانییه‌كی زووی ده‌وام، ره‌شا له ئه‌لقوشه‌وه ده‌چێته تلسقۆف، "نامه‌وێت له ده‌وام ته‌نیا دابنیشم له‌سه‌ر كورسی و له‌گه‌ڵ میوانه‌كاندا چا بخۆینه‌وه، حه‌زم به‌و رۆتیناته نییه".\nئه‌و شوێنه‌ی ره‌شا ده‌وامی تێدا ده‌كات، شوێنی شه‌ڕی توندی دژ به داعش بوو، خه‌ڵكه‌كه‌ی پێشتر ئاواره بون و ناوچه‌كه‌ش به ده‌ست چه‌ندین كێشه‌وه ده‌ناڵێنێت.\n"هه‌وڵی من بۆ ئه‌وه‌یه له‌رێی سه‌ندیكاوه هه‌موو ده‌رگا داخراوه‌كان به‌رووی گه‌نجان و بێكاراندا بكه‌مه‌وه، ده‌مه‌وێت گۆڕانكارییه‌كی باش بكه‌م".\nداعش له ناوه‌ڕاستی 2014 كاتێك ده‌ستیگرت به‌سه‌ر ده‌شتی نه‌ینه‌وادا، سێ بژارده‌ی خستە بەردەم کریستیانەکان ئەوانیش بون بە ئیسلام، پێدانی جزیە یان جێهێشتنی ماڵەکانیان بوو، بۆیە هه‌زاران خێزان بە ناچاری ئاوارەی هه‌رێمی كوردستان یان دەرەوەی وڵات بون.\nئامانجێكی ره‌شا، سڕینه‌وه‌ی شوێنه‌واری هێرشه‌كانی داعش و به‌گه‌ڕخستنی توانای گه‌نجه‌كانه له ئاوه‌دانی ناوچه‌كه‌دا.\nهه‌وڵی من بۆ ئه‌وه‌یه هه‌موو ده‌رگا داخراوه‌كان به‌رووی گه‌نجان و بێكاراندا بكه‌مه‌وه\n"له‌مساڵه‌وه دەستدەکەین بە ئەنجامدانی ۆرکشۆپ و کۆبوونەوە لەگەڵ رێکخراوەکان و دامودەزگا حكومییه‌كان، پێکەوە ئیشێکی ورد و باش له‌سەر چونیەتی کەمکردنەوەی رێژەی بێکاری ده‌كه‌ین".\nسه‌ندیكاكه‌ی ره‌شا، به‌ناوی قه‌زای تلكێفه‌وه كراوه‌ته‌وه، به‌ڵام به‌هۆی بارودۆخی ئه‌منییه‌وه شوێنه‌كه‌ی گواستراوه‌ته‌وه بۆ تلسقۆف، بۆیه له كاركردندا، به‌رپرسیارێتی سنورێكی فراوانتری له سه‌رشانه.\n"له‌رێی لێكۆڵینه‌وه‌یه‌كه‌وه، ژماره‌ی ته‌واوی خه‌ڵكی بێكار و زانیاری له‌سه‌ر پسپۆڕیی و شاره‌زاییه‌كانیان كۆده‌كه‌ینه‌وه، تا كاریان بۆ بدۆزینه‌وه، بۆ ئامانجه‌ش هاتوین و راناوه‌ستین" ره‌شا به ئومێدێكی زۆره‌وه وای وت.


له‌لایه‌ن: محەمەد ڕزگار - به‌روار: 2021-03-29-23:43:00 - کۆدی بابەت: 3923\nئاینی جولەکە کە لەڕووی مێژووییەوە ئاینی نەوەکانی ئیسرائیل (بنی اسرائیل) بووە، یەکێکە لە سێ ئاینە گەورە ئاسمانیەکە.\nنەوەکانی ئیسرائیل دەگەڕێنەوە سەر ئیبراهیم پێغەمبەر (سەلامی خودای لەسەربێت) کاتێک ئەو زاتە کوڕێکی بوو ناوی نا (اسحاق) ئەویش کوڕێکی بوو ناوی نا (یعقوب) بەڵام (یعقوب)ـی کوڕی اسحاق ناوێکی تریشی هەبوو کە ئەویش (اسرائیل) بوو، بۆیە ناوی بەنی ئیسرائیل یاخود ئیسرائیلیەکان بەسەر کوڕەکانیدا بڕرا. هێندەی نەبرد ژمارەی بەنی ئیسرائیل زۆربوو لە هەوڵیشیاندا بۆ دۆزینەوەی لەوەڕگا و سەچاوەی ئاوی باشتر، ڕوویان کردە میسڕ و لەوێ نیشتەجێ بوو.\nمیسڕیەکان ئەو کاتە بت پەرست بوون و خواوەندی جۆراوجۆریان دەپەرست ترسیان لە زۆربوونی ژمارەی عیبریەکان و جیاوازی بیروباوەڕ و ئاینەکەیان لێنیشت، فیرعەونی دەسەڵاتداری میسڕ ڕۆژێک پیاوە ئاینی و زەیوانەکانی کۆکردەوە، بۆ ڕووبەڕووبوونەوەی ئەو مەترسیە پیاوە ئاینیەکان پێشنیاریان بۆ فیرعەون کرد بیانکاتە کۆیلە بۆئەوەی وەک میسڕیەکان بیربکەنەوە و بێنە سەر ئاینەکەیان، فیرعەونیش پێشنیارەکەی پەسەنکردن. بەم جۆرە عیبریەکان وردە وردە لە بیروباوەڕی یەکتاپەرستی کە لە حەزرەتی ئیبراهیمەوە وەریان گرتبوو لایاندا و جۆرەها ڕواڵەتی فرەخوایی و بتپەرستیان تێکەڵکرد، بەڵام سەرەڕای ئەوە زۆر تێکەڵی میسڕیەکان نەدەبوون و بەردەوامیش ژمارەیان زیادی دەکرد. بۆیە فیرعەون لەسەر ڕاوێژی پیاوە ئایینیەکان بڕیاریدا هەموو منداڵێکی کوڕیان دوای لەدایکبوون لەناوببرێت و کچەکانیشیان شوو بە میسڕیەکان بکەن و بەم جۆرە لەناو میسڕییەکاندا بتوێنرێنەوە.\nلەم کاتەدا موسا پێغەمبەر (سەلامی خودای لەسەربێت) لەدایکبوو، دایکی توانی سێ مانگ لەچاوی پیاوەکانی فیرعەون بیشارێتەوە دواتر لەلایەن خوداوە سروشتی بۆ کرا منداڵەکەی بکاتە سندوقێکەوە و بیدا بەدەم ڕووباری نیلەوە و کاری بەسەریەوە نەبێت (إِذۡ أَوۡحَيۡنَآ إِلَىٰٓ أُمِّكَ مَا يُوحَىٰٓ (٣٨) أَنِ ٱقۡذِفِيهِ فِي ٱلتَّابُوتِ فَٱقۡذِفِيهِ فِي ٱلۡيَمِّ فَلۡيُلۡقِهِ ٱلۡيَمُّ بِٱلسَّاحِلِ يَأۡخُذۡهُ عَدُوّٞ لِّي وَعَدُوّٞ لَّهُۥۚ وَأَلۡقَيۡتُ عَلَيۡكَ مَحَبَّةٗ مِّنِّي وَلِتُصۡنَعَ عَلَىٰ عَيۡنِيٓ (٣٩)) طه:٣٨-٣٩، موسا پێغەمبەری خوا ڕزگارکەری بەنی ئیسرائیل لەنزیک کۆشک و سەرای فیرعەون گیرسایەوە، هاوسەری فیرعەون بینی و چوو بەدڵیدا و توانی مێردەکەی قایلبکات نەیکوژێت، هیواشی خواست عیبری نەبێت و گەورەی بکات و ببێتە ڕوناکی چاوی، بەم جۆرە ژیانی حەزرەتی موسا (سەلامی خودای لەسەربێت) دەستیپێکرد و لەناو کۆشکی فیرعەوندا گەورەبوو، ڕۆژێک موسا یەکێک لەو میسڕیانەی بینی، کە بۆ چاودێری کۆیلە عیبریەکان دانرابوو، زۆر بە دڵڕەقی لە دوو کۆیلەی عیبری دەدا، ئەویش خۆی پێنەگیرا و لە میسڕیەکەی داو ئەویش لە ئەنجامدا مرد، دواتر کارەکە ئاشکرابوو حەزرەتی موسا (دخ) ئەو ناوچەیەی بەجێهێشت بە مەبەستی دەرچوون لە میسڕ، گەیشتە بیابانی مەدیەن لە دەوروبەری کەنداوی عەقەبە، لەوێ لەماڵی (شوعەیب) پێغەمبەر (دخ) ماوەی ٨ ساڵ مایەوە و یەکێک لە کچەکانی ئەویشی کرد بە هاوسەری خۆی، لە شەوێکی ساردی تەڕ و تۆشدا موسا (دخ) لەلایەن خودای پەروەردگارەوە ئاگادارکرایەوە کە ئەوی بە پێغەمبەر هەڵبژاردووە، بۆ دڵنیابوونیشی هەر ئەو شەوە چەند موعجیزەیەکی نیشاندا.\nسەرەتای بانگەشەی موسا\nخودای گەورە فەرمانی بە موسا کرد بچێت بۆ لای فیرعەون و بانگی بکات بۆ بیروباوەڕی یەکتاپەرستی، ئەویش داوایکرد (هارون)ـی برای لەگەڵدابێت و پشتی بگرێت. موسا ڕۆیشت بۆلای فیرعەون و داوای ڕزگارکردنی گەلەکەی کرد لە کۆیلایەتی و ئازادکردنیان لە پەرستنی ئەو خودایەی باوەڕیان پێیەتی، فیرعەون گوتی خوداکەت کێیە: (قال فمن ربکما یا موسی) ئەویش وەڵامی دایەوە: (خودای جیهانیانە) (وقال موسی یا فرعون إنی رسول من رب العالمین)، ئەویش گوتی: من ناوی خوداوەندی لەو جۆرەم نەبیستووە، من خوداوەندی هەموو خوداوەندەکانم لەبەر ئەوە ڕێگە بە ڕۆیشتن و ئازادبوونی (بەنی ئیسرائیل) نادەم و دەبێت وەکو کۆیلەی من و گەلەکەم بمێننەوە. حەزرەتی موسا موعجیزەکانی خۆی نیشاندا، بەڵام فیرعەون هەر باوەڕی نەهێنا، فیرعەون سزای سەر بەنی ئیسرائیلی زیاد کرد، موسا فیرعەونی ئاگادارکردەوە لە سەرەنجامی خراپی کردەوەکانی و تۆڵەی پەروەردگار، بەڵام بێسوودبوو، بەڵام دوای چەندین موعجیزە و گۆڕانکاری سەرەنجام فیرعەون ڕازیبوو ڕێگە بە بەنی ئیسرائیل بدات بچنە دەرەوە، کاتێک کۆچیان کرد بە فیرعەون ڕاگەیەنرا کە خشڵ و زێڕێکی زۆری میسڕیەکانیان لەگەڵ خۆیاندا بردووە. فیرعەون بەخۆی و سوپاکەیەوە شوێنیان کەوت و لەبەردەم دەریای سوور پێیان گەیشت، لوێدا خودا بەهانای بەنی ئیسرائیلە لێقەماوەکانەوە هاتوو دەریاکەی بۆ کردنە وشکانی و موسا و قەومەکەی پەڕینەوە و فیرعەون و سەربازەکانیشی لە ئاوەکەدا خنکان. لاشەی مۆمیاکراوی فیرعەونە خنکاوەکەش تاوەکو ئێستا لە مۆزەخانە پارێزراوە.\nدە ئامۆژگاریەکەی حەزرەتی موسا (بە پێی تەورات)\nحەزرەتی موسا (دخ) پێش ئەوەی بمرێت دە ئامۆژگاری جووەکانی کرد بۆ ئەوەی ببێتە ڕێبازی ژیانیان، کە ئەوانیش بریتیبوون لەم خاڵانەی خوارەوە:\n١- جگە لە خودا (یەهوا) هیچ شتێکی دیکە بە خوداوەند مەزانن.\n٢- هیچ بت و پەیکەرێک مەپەرستن.\n٣- ناوی (یەهوا) مەکەنە مایەی گاڵتە و گەپ (بەناوی یەهوای پەروەردگارتانەوە بە ناشرینی مەدوێن).\n٤- ڕۆژی حەوتەمی هەموو هەفتەیەک پشوو بدەن و بە پیرۆزی بزانن ( کە ڕۆژی شەممەیە ڕۆژی دەستبەتاکی و پەرستنی خودایە).\n٥- ڕێز لە دایک و باوکتان بگرن.\n٦- خەڵکی مەکوژن.\n٧- لە ڕێبازی ڕاستەقینە لامەدەن (زینا مەکەن).\n٨- دزی مەکەن.\n٩- سوێندی درۆ مەخۆن و گەواهی درۆ مەدەن.\n١٠- ئیرەیی (حەسودی) بە خەڵ مەبەن و خۆزگەش بۆ ئەوە مەخوازن کە هەیانە.\nکتێبی پیرۆزی جولەکەکان\n(تەورات) کتێبی پیرۆزی جولەکەکانە کە بەگوێرەی باوەڕی ئێمەی مسوڵمانان لە بنەڕەتدا پەیامی خودایە و لە ئاسمانەوە بۆ موسا پێغەمبەری خوا نێردراوە. بەڵام پیاوانی ئاینی جولەکە کتێبە پیرۆزەکانیان بەم جۆرە دابەش کردووە:\nپەیمانی کۆن (العهد القدیم)\nکە لای جولەکە و مەسیحیەکان پیرۆزە و بریتیە لە کۆمەڵێک شیعر و پەخشان و حیکمەت و پەند و چیرۆک و ئەفسانە و فەلسەفە و تەشریع و لاوانەوە، ئەمەش دابەش دەکرێت بە دوو بەشەوە.\n١- تەورات: کە (٥) ئەسفار لەخۆ دەگرێت: بەدیهاتن (التکوین) چوونەدەر (الخروج) (اللاوین) هەوڵەکان (الاخبار) ژمارە (العدد) ستایشکردن (التثنیة) کە پێیان دەوترێت ئەسفاری موسا. بەڵام ئەوەی جێی سەرنجە ئەو تەوراتەی بۆ موسا ڕەوانەکرابوو لەکاتی وێرانکردنی پەیکەرەکەدا لە سەردەمی هێرشی پادشای بابلی (بەختی نەسردا) ونبوو و سەرلەنوێ نوسرایەوە و بەوەش وەکو خۆی نەما و شتی دیکەی تێکەڵبوو.\n٢- ئەسفاری پێغەمبەران، کە دوو جۆرە:\nئـ- ئەسفاری پێغەمبەرە پێشینەکان: یەشوع، یەشوعی کوڕی نون، قازیەکان، موتلی یەکەم، سامۆئیلی دووەم، پادشاکانی یەکەم، پادشاکانی دووەم.\nب- ئەسفاری پێغەمبەرە پاشینەکان: ئەشیقا، إرمیا، حەزقیال، هوشەع، یوئیل، عاموس، عوبدیا، یونس، میخا، تاحوم، حەبەقەوق، سەفەنیا، حەججی، زەکەریا، مەلاخی، هەندێک کتێبی دیکەشیان هەیە کە بریتین لە:\n١- نوسراوە مەزنەکان: مەزامیر، زەبور، پەندەکان، پەندەکانی سلیمان، ئەیوب.\n٢- پێنج بەرگەکە: (نشید الانشاد) ڕاعوون، مەراسی، مەراسی ارمیا (الجامعة)، (استیر).\n٣- کتێبەکان: عەزرا، نەحەمیا، هەواڵی ڕۆژەکانی یەکەم، (اخبار الایام الاول)، هەواڵەکانی ڕۆژگاران دووەم (اخبار الایام الثاني).\nهەندێک بیروباوەڕی دیکەیان\n١- پێیان وایە ئەو منداڵەی کە خودا داوای لە ئیبراهیم کرد سەری ببڕێت ئیسماعیل نییە و بەڵکو ئیسحاقی کوڕی سارایە.\n٢- شتێکی وا دەربارەی زیندووبوونەوە و ڕۆژی دوایی و پاداش و سزای ئەو ڕۆژە لە ئاینەکەدا نەهاتووە تەنها ئاماژەیەکی کەم نەبێت کە بەشێک لەوەش لەژێر کاریگەری ئاینی زەردەشتیدا وەریانگرتووە.\n٣- پاداشت و سزادانەوە لەم دنیایەدا دەبێت، پاداشت بریتیە لە پشتیوانی و سەرکەوتن، سزاش بریتیە لە دۆڕان و سەرشۆڕی بە کۆیلەبوون.\n٤- پێویستە هەموو جولەکەیەک لە ساڵێکدا سێ جار حەج بکات بۆ (قدس) لە جەژنەکانی (فصح) و (الاسابیع) و (المظال) یەکێک لە سروشتەکانی حەجەکانیش بریتیە لە پێشکەشکردنی قوربانیەکی برژێنراو بۆ پەیکەر (الهیکل).\n٥- تابوت: بریتیە لەو سندوقەی کە بەبەهاترین سەروەت و سامان و بەڵگەنامە و کتێبەکانی تێدا دەپاریزن.\n٦- کۆشتارگە (المذبح): شوێنێکە تایبەت بۆ داگیرساندنی بوخور لەپێش ئەو پەردەیە دانرێت کە لە بەردەم تابوتەکەدایە.\n٧- پەیکەر (الهیکل): بریتیە لەو باڵەخانەی (داود) فەرمانی پێ کردو حەزرەتی (سولەیمان) دروستی کرد، لە ناوەوەیدا میحرابی دروستکرد (واتە پیرۆزی پیرۆزیەکان) (قدس الاقداس) هەروەها شوێنێکی لەناودا ساز و ئامادە کرد بۆ دانانی (تابوت)ـی پەیمانی پەروەردگار.\n٨- کەهانە (کهانة): تایبەتە بە کوڕەکانی لیڤی (یەکێک لە کوڕەکانی یعقوب) تەنها ئەوان مافی لێکدانەوەی دەقە پیرۆزەکان و پێشکەشکردنی قوربانیان هەیە، لە باج بەخشراون و کەسێتیەکانیان ئامڕازن بۆ نزیکبوونەوە لە خودا، بەم جۆرەش وایان لی هات لە پادشاکان بەهێزتربن.\n٩- قوربانیەکان (القرابین): قوربانی مرۆیی لەبەرامبەر گیانلەبەر و بەروبوم دەگرێتەوە، دواتر خوداوەند بەبەشێک لە مرۆڤ وازی هێنا ئەویش ئەو بەشەیە کە لەکاتی خەتەنەکردندا لە لەشی مرۆڤ دەبڕدرێت و جولەکەکان تا ئەمڕۆش لەپاڵ بەروبوم و ئاژەڵ دەستیان پێوە گرتووە.\n١٠- بیرۆکەی (دوناندۆن)ـیش کە لە تلمودا هەیە لە هیندییەکانەوە دزەی کردۆتە ناو ئاینەکە و حاخامەکانی بابل تێکەڵ بە بیروباوەڕەکەیان کردووە.\n١١- ئاینەکەیان بەسەر خۆیاندا داخراوە و بۆ کەس نییە ببێتە جولەکە.\n١٢- منداڵی گەورە و یەکەم میرات دەگرێت و بەشی دوو لە براکانیشی هەیە، لە میراتیشدا جیاوازی لەنێوان منداڵی شەرعی و ناشەرعی نییە.\n١٣- دوای ژن هێنان ئافرەت دەبێت بە بەشێک لە موڵک و ماڵی پیاو، ماڵەکەشی دەبێت بەماڵی ئەو، بەڵام بەهۆی زۆر کێشە و ململانێ لەم ڕووەوە دانیان بەوە نا کە ژنەکە خاوەنی ماڵەکەی بێت بەڵام سوود و بەرومبوومەکەی بۆ پیاوەکەبێت.\n١٤- هەرکەسێک تەمەنی بگاتە ٢٠ ساڵ و ژنی نەهێنابێت شایستەی نەفرینی خودایە، فرەژنیش بە ڕەهایی ڕێگەی پێدراوە، ڕەبانیەکان بە چوار ژنیان دیاریکردووە، بەڵام (القراون)ـەکان ڕەهایان کردووە و سنوریان بۆ دانەناوە.\nبابه‌ته په‌یوه‌ندیداره‌كان به : ئایینی جولەکە


ڤیدیۆ.. جارێكیتر بەرازیل بووە پاڵەوانی کۆپا ئەمریکا\n2019-07-08 [06:01 AM]\nلە یاری کۆتایی کۆپا ئەمریکا ھەڵبژاردەی بەرازیل بووە پاڵەوان دوای ئەوەی لە یاری کۆتایی بە ئەنجامی ٣-١ بەسەر پیرۆ سەرکەوتنی تۆمار کرد.\nشەوی ڕابردوو لە یاریگای ماراکانا بە ئامادەبوونی زیاتر لە ٧٠ ھەزار ھاندەر، ھەڵبژاردەی بەرازیل و پیرۆ رووبەرووی یەکبوونەوە، لە ئەنجامدا ھەڵبژاردەی سامبا توانی یاریەکە ٣-١ بباتەوەو بۆ جاری نۆیەم لە مێژوویدا نازناوی پاڵەوانێتیەکە بەدەست بھێنێت.\nلە گێمی یەکەم بەرازیل لەسەرەتاوە دەستی خۆی وەشاند، ئیڤەرتۆن بە ئەسیستێکی خیسۆس، لە خولەکی ١٧ گۆڵی پێشکەوتنی تۆمار کرد، ئەم گۆڵە ئیڤەرتۆنی کرد بە گۆڵکەری پاڵەوانێتییەکە.\nبەڵام لە خولەکی ٤٤ ناوبژیوان لێدانی سزای بەسوودی پیرۆ ھەژمار کرد، گێرێرۆ، توانی گۆڵی یەکسانبوونی پێ تۆمار بکات و بۆ یەکەمجار لە پاڵەوانێتییەکە تۆڕی گۆڵەکەی ئەلیسۆنی باشترین گۆڵپارێزی پاڵەوانێتییەکە ھەژێنرا.\nپێش کۆتایی ئەو گێمە و لە کاتی زیادکراودا لە خولەکی ٤٨ خیسۆس بەسوودوەرگرتن لە ئەسیستێکی ئارسەر گۆڵی دووەمی تۆمار کرد، گێمی یەکەم ٢-١ کۆتایی ھات.\nلە گێمی دووەمی یاریەکە و لە خولەکی ٧٠ ناوبژیوانی یاریەکە گابرێل خیسۆسی بە کارتی سوور کردە دەرەوە، ھەرچەندە پیرۆ زیاتر فشاری دروست کرد بۆ راستکردنەوەی ئەنجامەکە، بەڵام لە ھێرشێکی ھەڵگەڕاوەدا،ئیڤرتۆن توانی لێدانێکی سزا درووست بکات و ریچارلسۆن گۆڵی سێیەم و دڵنیایی بە لێدانی سزا بۆ بەرازیل کردوو لە کۆتایدا یاریەکە ٣-١ بە سوودی بەرازیل تەواو بوو.


هەڕەشە سایبرییەکان بە توندی وەڵام دەدەینەوە - Mehr News Agency\nAP ١٣٩٩ Mordad ٢٧ ١٥:٥٨\nNews Code 33715\nئەرکانی گشتی هێزە چەکدارەکانی ئێران جەختی کرد:\nهەڕەشە سایبرییەکان بە توندی وەڵام دەدەینەوە\nئەرکانی گشتی هێزە چەکدارەکان لە بەیاننامەیەکدا هێناویە: هێزە چەکدارەکانی کۆماری ئیسلامی ئێران هەڕەشە سایبرییەکان لەلایەن هەر دەوڵەت، گرووپی یان تاکێکەوە لە هەر ئاستێکدا بە توندی وەڵام دەداتەوە.\nبە ڕاپۆرتی ئاژانسی هەواڵی مێهر، ئەرکانی گشتی هێزە چەکدارەکان بەیاننامەیەکی لە بەرانبەر مافی نێودەوڵەتی کەشی سایبری بڵاو کردەوە.\nلە ئەو بەیاننامەیە هاتووە: بە باوەڕی هێزە چەکدارەکانی ئێران ئەگەر ئاستی هێرشی سایبری بۆ سەر ژێرخانە بنەڕەتییەکانی وڵات بگاتە ئاستی هێرشی چەکداری ئاسایی، ئەوا مافی ڕەوای بەرگری بۆ هێزە چەکدارەکانی ئێران پارێزراوە.\nئەرکانی گشتی هێزە چەکدارەکان لە بەیاننامەی خۆیدا جەختی کردووە: ڕوونە کە هێزە چەکدارەکان لە ئەگەری پێشێل کرانی هێڵی سووری سیاسەتەکانی ئێمە، هەڕەشە سایبرییەکان لەلایەن هەر دەوڵەت، گرووپی یان تاکێکەوە لە هەر ئاستێکدا بە توندی وەڵام دەداتەوە.\nهەروەها لە بەیاننامەکەدا هاتووە: هەر جۆرە بەکارهێنانێکی هێزی سایبری بە پاشهاتی فیزیکی یان نافیزیکی کە ببێتە هەڕەشەیەک بۆ سەر ئاسایشی نەتەوەیی یان ناسەقامگیری سیاسی ، ئابووری، کۆمەڵایەتی و فەرهەنگی، پێشێل کرانی سەرەوریی دەوڵەتە و ئێمەش مافی وەڵامدانەوەمان هەیە.\nهێزە چەکدارەکانی ئێران\nئەرکانی گشتیی هێزی چەکداری\nبارزانی داوای پۆستی سەرۆک کۆماریی عێراق دەکات\nپیشانگای نیگارکێشی "هایا" دەکرێتەوە\nڕێبەری باڵای کۆماری ئیسلامی ئێران


بەڵی بۆ بەرگری لە ژولیەن ئەسانج!…. نووسینی:عەبدوڵا مەحمود – بۆپێشەوە\nبەڵی بۆ بەرگری لە ژولیەن ئەسانج!…. نووسینی:عەبدوڵا مەحمود\nLast updated کانونی دووهەم 11, 2021\nبەڵی بۆ بەرگری لە ژولیەن ئەسانج!\nدادگای بەریتانیا رەتی کردەوە کە جولیەن ئەسانج دامەزرێنەری ویکیلیکس ڕادەستی دەوڵەتی ئەمریکا بکاتەوە. جولیەن ئەسانج، بەوێنەی دامەزرێنەری ویکیلیکس، بە خستنەڕووی هەزاران فایلی نهێنی سەبارەت بە چالاکییە سەربازییەکانی ئەمریکا بەتایبەت لە عیراق و ئەفغانستان، لەلایەن دادگای ئەمریکا تۆمەتبار کراوە.\nژولیان ئەسانج… نە بکوژە و نە تۆمەتبار بە هەرەشەی کوشتن و سوکایەتی بە هیچ کەسێک، بەڵکو لەراستای وێل بوونی بەدوای راستیەکانی پشتی دەزگا هەواڵگری و جاسوسیەکانی ئەمریکادا، گۆشەیەک لە دۆسیەکانی لەناو ملیونەها دۆسیەدا، دەست پێڕاگەیشتووەو خستۆیەتە ڕوو، بەمەش رۆڵ و نەخشی تاوانکارانەی دەوڵەتێکی خستۆتە روو کە سەر ڕێژە لە تاوانکارای دیموکراسی بۆرژوازی. هەموو ئەو تاوانکارایانەی دەوڵەتی ئەمریکا و دەوڵەتە بۆرژوازییەکان ئەنجامی دەدەن و ئەنجامیان داوە، بە دادگا و لەرێگای یاساوە، لە بنەرەتدا دادگا و یاسای بەرگری لە دەسەڵاتی دەوڵەت و چینی بۆرژوازین رەوایەتیان پێدراوە.\nدادگا و دەوڵەتی ئەمریکا، بەرگری لە دەستێوەردان، داگیرکاری، ملهوری نواندن، هەڵمەتی سەرکوتی شۆرشی برسییەکان و ئازادی و ئیرادەی وەگەرکەوتویی ئینسان دەکەن و لەوەش واوەتر لەبەرچاوی دنیادا، پیادەی دەکەن، کەچی ئەگەر دەزگایەک، لایەنێک، رۆژنامەنووسێک، ناوەندێک… بەڵگەنامە و سەنەدی تاوانکارییەکانیان بخەنەڕوو، مەحکوم بە سزای هەر ئەو دادگا و دەسەڵاتە دەبن، کە رەوایەتی یاسایی داوە بە تاوانەکانیان. بێگومان ئەگەر هەرکام لەو هەنگاو و سیاسەت و پرۆژانەی بۆرژوازی دەوڵەتی ئەمریکا، کە لە دنیادا لەپێناو هەیمەنە و پاراستنی ئەو هەیمەنەیدا بەدەستیانەوە گرتووە، کەمترین ڕەوایەتی ببوایە، نیگەرانی ئاشکرابوونی نەدەبوون و دەیانتوانی بەرگری لێبکەن. بەڵام بەوهۆیە زۆر سادەیەوە کە نەخشەو سیاسەت و پرۆژەکانی ملهوری سەپاندنی بۆرژوازی بەسەر ئۆردوی ئینسانی گۆی زەویدا، لێوان لیوان لە تاوان و تاوانکارین، بۆیە ناتوانن بەرگری لێ بکەن و خۆیانی لێ بەخاوەن بکەن.\nرەتکردنەوەی داوای دادگای ئەمەریکا، لەلایەن دادگای بەریتانیاوە، ناتوانرێت وەکو پشتیوانی دادگا و دەوڵەتی بەریتانیا لە ئازادی سیاسی رادەربڕین و دەستراگەیشتن بەزانیاری، تەماشا بکرێت. بەتایبەت کە کارنامەی خودی دەوڵەتی بەریتانیا و دادگاکەی، بەیانی جیاوازیەک لەگەڵ دادگای ئەمریکا لەسەر تاوانکارییەکانی جەنگ و دەستیوەردان و داگیرکارییەکان ناکات… بەتایبەتیش لەسەر هەر دوو کەیسی داگیرکاری عیراق و ئەفغانستان.\nدیارە پێویستە، بلۆک و بەرەی ئازادیخوازو و زانیاری دۆست، لەهەر جێگایەکی دنیا هەن، بەرگری لە ژۆلیان ئەسانج و هەر دەزگاو ناوەندێک بکەن، کە راستییە شاراوەکان، بۆ دنیا دەخەنە ڕوو. وە هاوکات نابێ ڕیگە بدەن هیچ کەسایەتیەکی سیاسی، بەرپرسی هیچ دەزگا و ناوەندێکی لێکۆڵینەوە، یان نووسەر و رۆژنامەنووس و رەخنەگری… هیچ وڵاتیک، لەسەر داوای وڵات و دەوڵەتێک کە پەنای بردۆتە بەر دەوڵەتیکی تر رادەست بکرێتەوە. خۆ ئەگەر رادەستکردنەوە کەسایەتییە سیاسیەکان یان نووسەو رۆژنامەنووس و بەرپرسی دەزگاو… داواکراوەکان ڕێگەی پێ بدرێت و ببێتە نۆرم، دنیا دەبێتە گەواهی دەری تراژیدیای زیندانی دەیان و سەدان هەزار ئینسانی چالاکی سیاسی و رۆژنامەنووس و نووسەر و هاوکاتیش پەتی سێدارەو سەندنەوەی ژیان لێیان. لەم ڕوانگەیەوە بڕیاری دادگای بەریتانیا، بەرەتکردنەوەی داوای ئەمریکا هەنگاو و نەریتێکی جێگای پشتیوانییە.\nتێبینی: ئەم بابەتە لە بڵاوکراوەی ئۆکتۆبەری ژمارە ٣ بڵاوکراوەتەوە…


سه‌ردانه‌كه‌ى سه‌رۆكى هه‌رێم بۆ توركیا و چه‌ند سه‌رنجێك\nSunday, 09.06.2020, 23:44\nسەرەتایەكی كورت: بە درێژایی 29 ساڵی حوكمرانی یەكێتی وپارتی هەر وەڤدێك بۆ هەر شوێنێك چوبێت هاولاِتیان بە گشتی كۆمەڵێك سەرنج و گومانیان هەبوە. دواجار دەریش دەركەوت كەوت هەموو سەرنج و گومانەكانیش لەشوێنی خۆیاندابون. ئەگەر چونی وەڤدەكە گرنگ بوبێت بۆ پارتی خۆی ، ئەوە سەرۆكی وەڤد دەبوو هەر پارتی بێت.\nخۆ ئەگەر ئەو مەبەستەی وەڤدەكەی بۆ ڕێك خرابێ زۆر گرنك نەبوێت و زیاتر پڕۆتۆكۆلی بوبێت و بەرژەوەندی تایبەتی پارتی تێدا نەبوبێت ، ئەوا وەڤدێكی گەورەیان لە هەموو حیزبەكان پێك هێناوە و هەمویانیان دەخەڵەتاند.\nخۆ ئەگەر بارودۆخەكە پێویستی بەوە هەبوبێت وەڤدێك پێك بهێنرێت و بە ناچاریش یەكێتی تێیدا بەشدار بوبێت، ئەوا لە كاتی چونی وەڤدەكەدا بۆ ئەوشوێنە هەر چۆنیك بێت پاشقولێكیان لە ئەندامانی تری وەڤدەكە گرتوەو فرسەتیان هێناوە لە پشتی پەردەوە كاری خۆیان كردوە. بۆ زیاتر ڕون كردنەوەی ئەم بۆچونانە سەیری ئەم نمونانەی خوارەوە بكەن.\nیەكەم : جارێكیان وەڤدێكی هەرێم بە سەرۆكایەتی نێچیر بارزانی دەچنە بەغدا بۆ وتو وێژ لەسەر كیشەكانی نێوان هەرێم و بەغدا. هەرچەندە مێژوەكەیم لەیاد نەماوە بەڵام ئەوەندەم لە یاد ماوە سەرۆكی لایەنی وەڤدی یەكێتی سەعدی ئەحمەد پیرە دەبێت. كۆبونەوەی ئاسایی تەواودەبێت. بەڵام لە شەودا نێچێر بارزانی و چەند كەسێك لە حیزبەكەی خۆی ، خۆیان دەگەیەننە لای سەرۆكی ئەنجومەنی وەزیران. دیارە بۆ دەسكەوتی تایەبتی حیزبەكەیان چون. بۆ بەیانی كە ئەوە ئاشكرا دەبێت و برادەرانی یەكێتی گلەیی دەكەن ، لەوەڵاما دەڵێن : كاك نێچیر هەندی قسەی تایبەتی خۆی هەبوو ، بەڵام لەبەر ئەوەی عەرەبی باش نازانێت ، ئێمە وەكو وەرگێڕ لەگەڵی چوین. سەعدی ئەحمەد پیرە عەرەبی زانێكی زۆر باشە. بۆ ئەوەی هیچ گومانیك دروست نەبێت ، ئەو بەشداری دانیشتنەكەی بكردبایە ، باشتر نەدەبوو؟.\nدووەم: لەم چەند رۆِژەدا سەرۆكی فەڕەنسا سەردانی بەغدای كرد ، سەرۆكی هەرێمیش سەردانی سەرۆكی فەرەِنسای كرد لە بەغدا. دیارە چونەكەی سەرۆكی هەرێم بۆ بەغدا لەسەر داوای سەرۆكی فەڕەنسا بوەو ئەوەش مانای وایە چیتر هەوڵیر بایەخی جارانی نەماوە. لەبەر ئەوەی ئەم كۆبونەەیە هەم ماوەكەی زۆر نەبوەو هەم شتی نەهینیشی تێدا باس نەكراوەو هیچ دەسكەوتێكی تایبەتی پارتیشی تێدا نەبوو ، سەرۆكی هەرێم هەردوو جێگرەكەشی لەگەڵ خۆی بردن. لە لایەك دڵی جێگرەكانی خۆش كرد. لە لایەك دڵی یەكێتی و گۆڕانیشی ڕازی كرد بەوەی گرنگی بە نوێنەرەكانیان دەدات. لە لایەكی تریشەوە پارتی هیچ زیانێك ناكات.\nبەڵام دوای گەڕانەوەی سەرۆكی هەرێم لە بەغدا یەكسەر سەفەری كرد بۆ توركیاو لەگەڵ سەرۆكی توركیاو وەزیری دەرەوەی توركیا كۆبونەوەی كرد. بەڵام ئەم جارەیان هیچ لە جێگرەكانی لەگەڵ خۆی نەبرد ، هەموو ئەندامانی وەڤدەكە لە نزیكەكانی خۆیی و سەر بە حیزبەكەی خۆی بون. كەواتە خەڵك حەقیەتی پرسیاریشی هەبێت و گومانیشی هەبێت لەم دوو سەردانەی سەرۆكی هەرێم. پێش ئەوەی بۆچونی خۆم لەسەر ئەم سەفەرەی سەرۆكی هەرێم دەربڕم ، پێم خۆشە ئەمانەشتان وەبیربێنمەوە بۆ ئەوەی بزانن چۆن پارتی هەمیشە خەرێكی پاشقول گرتنە.\nیەكەم : زوربەتان ئەوەتان لەبیرە كە وەڤدێك بە سەرۆكایەتی نێچیر بارزانی وەكو سەرۆكی حكومەت و قوباد تاڵەبانی وەكو جێگری سەرۆكی حكومەت سەردانی مۆسكۆیان كرد. وابزانم بڕی 3 ملیار دۆلار قەرزیان وەرگرت. لە بری ئەوە نەوتی خاویان پێدان. بۆری نەوتی هەرێمیان پێ فرۆشتن. ڕێگایان پێدان نەوتیش دەرێنن.\nئەوەی زۆر گرنگە و دەمەوێت ئاماژەی بۆ بكەم كە پارتی هەمیشە یەكێتی خەڵە تاندوە ئەمەیە : نوێنەری ڕەسمی حكومەتی هەرێم لەو كاتەدا لە مۆسكۆ هەبوو ، ئامۆزای كاك قوباد خۆشی بوو ، ئەویان بەشداری پێنەكرد لەكاتی گفتوگۆ و ئیمزاكردنی گرێبەستەكە ، بەڵام نوێنەری پارتی وەكو حیزب بەشداری كۆبونەوەكە بوو. ئەگەر من بومایە لەشوێنی كاك قوباد هەرگیز ئەوسوكایەتیەم قبوڵ نەدەكرد و كۆبونەوەكەم جێ دەهێشت. بەڵام نازانم بۆچی ئەوەی نەكرد؟؟\nدووەم : هەموتان ئەوەتان باش لە یادە كە ماوەی پیشو چەندین جار وەڤدی حكومەتی هەرێم سەردانی بەغدای دەكرد بۆ گفتوگۆ لەسەر پارەو بودجە. وەڤدەكە ئەوەندە زوو زوو دەچونە بەغدا وای لێهاتبوو پێیان دەگوتن ، تكایە تا ئاگادارتان نەكەینەوە مەیەنەوە بۆ بەغدا. بۆ ئەمەیان سەرۆكی وەڤد كاك قوباد بوو. دیار بوو زۆریشی لاگرنگ بوو كە كراوە بە سەرۆكی وەڤد. بەڵام ئەگەر پارتی بیزانیایە خێری بۆ خۆی تێدایە ، هەرگیزكاك قوبادیان نەدەكرد بەسەرۆكی وەڤد. دیارە حكومەتی بەغدا دیقە دیقەی بە وەڤدی هەرێم دەكرد. ئەوەیان لە بیر مابوو كە كاتی خۆی نێچیر بارزانی دەیگوت بەغدا پارەی نەماوەو ئیفلاسی كردوە.\nكە وەڤدەكە دەگەڕایەوە و بۆ كاك مەسرۆریان باس دەكرد ڕازی نەدەبوو بە مەرجەكانی بەغدا. دواجار كە ناچار بون و هیچ ڕێگایەكی تر نەما لەبەر دەمیان هەر بەو مەرجانە ڕازی بون كە لە كۆبونەوەكانی پێشو حكومەتی بەغدا ڕازامەندی دەربڕیبو. بەڵام مەسرور بارزانی هەموو ڕەنج و ماندوبونەكی كاكە قوبادی كرد بە هی خۆیی و تەلەفونی بۆ مستەفا كازمی كرد كە ڕازین بە مەرجەكانی ئێستای بەغدا.\nدوای ئەوە كرا بە هەڵڵاو گوایە ئەوەی ئەو وەڤدە بە چەندین جار كۆبونەوە نەیان توانی ئەنجامی بدەن و بگەنە ڕێكەوتن ، بەڵام كاك مەسرور بە یەك تەلەفۆن جێ بەجێی كرد. سەیركەن چۆن لیرەشدا كڵاویانكردە سەری كاك قوبادی زۆر گوناح.ئەگەر كاك قوباد كەسێكی شارەزای سیاسەت و فرت و فێل بوایە هەر نەدەبوو بچێتە ژێر ئەوەی ببیتَە سەرۆكی وەڤد و بچێتە بەغداو خۆی بكات بە خاوەنی ئەو كارەساتانەی كە پارتی بەسەر ئەم میللەتەی هێناوە.\nهیوادارم چیتر كاك قوباد نەچێتەوە بۆ بەغدا بۆ قسەكردن لەسەر بودجە و بە پارتی بڵێن : فەرمون چۆنتان وێران كردوە ئاواش چاكی بكەنەوە. بەڵام وەكو باس دەكرێت وەڤدەكە بە سەرۆكایەتی كاك قوباد دەچێتەوە بۆ بەغداو كە چەلەحانیەكەی تەواو كرد ، بۆئیمزا كردنی بڕیاری كۆتایی كاك مەسرور دەچێت و سەركەوتنەكە دەكات بە هی خۆی.\nسێیەم : لە دوای ڕاپەڕێن و ئەو كاتەی سێ پارێزگای هەرێمی كوردستان وەكو ناوچەی دژە فڕین دیاریكران ، فڕانسۆ میتران سەرۆكی ئەوكاتەی فەڕەنساو زۆر دۆستی كورد بوو. داوای وەڤدێكی كوردی كرد سەردانی فەڕەنسا بكەن. كە وەڤدەكەدەچنە فەڕەنسا پێشنیاری ئەوەیان بۆ دەكەن كە هەوڵ دەدەن كەركوكیش بخنە ناوچەی دژە فڕینی فڕۆكە جەنگییەكانی بەعس و هێزێكی تایبەتی پۆلیسیش بۆ ئیدارەدانی شارەكە دروست بكەن. ئەوەش بە مانای ئەوە دەهات هێواش هێواش كەركوكیش بخەنە سەر هەرێمی كوردستان. ئەگەر كورد سیاسەتی بزانیایە ئەوە هەنگاوی یەكەم دەبوو بۆ ئەوەی هەرێمی كوردستان بە كەركوكیشەوە بە تەواوی سەر بەخۆ بێت.\nهەر كە كۆبونەوەكە تەواو دەبێت و وەڤدەكە دەگەڕێتەوە بۆ هەرێمی كوردستان ، هوشیار زێباری لە توركیا لادەدات و دەچێتە لای بەرپرسانی تورك و لە هەموو ناوەرۆكی كۆبونەوەكە ئاگاداریان دەكەنەوە. ئەوكات توركیا دەیكاتە هاوار و عێراقیشی لێ ئاگادار دەكەنەوەو ئەو پرۆِژە گرنگەی فەڕەنسا بۆ كورد لە بار دەبەن.\nچوارەم: كاك نەوشیروان یادی بەخێر بۆی گێراینەوە و وتی بەرپرسە فەڕەنسیەكان ئامادەیی خۆیان نیشاندا كە باشترین كەسانی شارەزا لە بواری یاساو كاری پەڕلەمانێدامان بۆ بنێرن بۆ نوسینەوەی دەستور بۆ ئەوەی كاتێك لەگەڵ بەغدا ڕێكەوتن دەكەین و دەقە یاساییەكان دەنوسرێنەوە توشی هەڵە نەبین و بزانین داوای چی دەكەین. لە درێژەی قسەكانیدا وتی : پارتی ڕازی نەبوو لە ترسی ئەوەی بەغدا لێیان عاجز نەبێت.\nپێنجەم: هەموشتان لە بیرتان ماوە چۆن لە خولی یەكەمی پەڕلەماندا پارتی ڕازی نەبوو داوای فیدڕاڵی بكەین و ئەوان هەر سوور بون لەسەر حوكمی زاتی. ئەمانە كۆمەڵێك پرسی گرنگن و بەپێویستم زانین بیرتان بهێنمەوە. سەیری ئێستای پارتیش بكەن ، لە لایەك ڕاپرسی ئەنجام دەدەن بۆ سەربەخۆیی كوردستان و خۆیان كردۆتە قارەمان. هەر ئەم سەرۆكی هەرێمەی ئێستایە كاتی خۆی دەیفەرمو ئێمە ئابوری خۆمان سەربەخۆ دەكەین و نەوتی خۆمان بۆ خۆمان دەردێنین و دەیفرۆشین چونكە ناچارین ئەوە بكەین بەغدا ئیفلاسی كردوە. ئەم جارەش لە بەغدا لەبەر دەم مستەفا كازمیدا دەیفەرموو : من شانازی بە عێراقی بونی خۆمەوە دەكەم.\nئێستا كاتی ئەوەیە بپرسین : چی لە پشتی سەردانەكەی سەرۆكی هەرێمەوەیە بۆ وڵاتی توركێا ؟؟.\nهەموو كەسێك لە ئێمە حەقی خۆمانە گومانمان هەبێت لە سەردانەكەی سەرۆكی هەرێم بۆ توركیا. حەقی خۆشمانە بپرسین بۆچی سەرۆكی هەرێم كتوپڕ دوای كۆبونەوەی لە گەڵ سەرۆكی فەڕەنسا ، گەڕایەوە بۆ هەولێر و سەفەری كرد بۆ توركیا. لەبەر ئەوەی سەرۆكی هەرێم پێشتر و لە كاتێكدا هیچ پۆستێكی حكومی نەبوە خۆیی و ئاشتی هەورامی چونە توركیاو گرێبەستی نەوت و غازی لە گەڵ توركیا بۆ ماوەی 50 ساڵ مۆر كردوە. نێچیر بارزانی هەرێمی كوردستانی توشی قەیرانی دارایی وئیفلاسبون كردۆتەوە. مەترسی لەناو چونی قەوارەی هەرێمی كوردستانیشی دروست كردوە. بۆیە هەر سەفەرێك بە تەنها ئەنجامی بدات ، گوماناوی و جێگەی موتمانەی جەماوەر نابێت.\nكێ ناڵێت لەم سەردانەشیدا پەندێكی لەوە خراپترمان پێ نادات ، كارەساتێكی گەورەی ترمان بەسەر دا ناهێنێت.لەوانەیە كارێك بكات بە حسابی خۆی هەڵەی پێشوی چاك بكاتەوە ، بەڵام خرابتریشی بكات. باشە بۆچی سەفەری كردوە ، ئایا پرسی بە پەڕلەمان كردوە ، ئایا سەردانەكەی حیزبییە ، بنەماڵەییە ، یان حكومییە ؟؟ ئەمانە هەموو پرسیارن و وەڵامیان دەوێت و نابێ وەكو مۆركردنی گرێبەستی 50 ساڵەی نەوت و غاز تێپەڕێت و كەس نەزانێت. ماوەتەوە ئەوەی بۆچونی خۆم دەربڕم لەسەر ئامانجی سەردانەكەی سەرۆكی هەرێم بۆ توركیا:\nیەكەم : نێچیر بارزانی پەیوەندی شەخسی باشی لەگەڵ بەرپرسانی تورك هەیە و لە هەمان كاتیشدا مامەلەی بازرگانی زۆر گەورەشی لەگەڵ توركیا هەیە ، بۆیە خۆی بە دۆستی بەرپرسانی تورك دەزانێت ، لەوانەیە هەندی زانیاری گرینگی لە كاتی كۆبونەوەكەدا لە پەناوە دەست كەوتبێت و پەیوەندی بە توركیاوە هەبوبێت و بیەوێت بەرپرسانی توركیا ئاگادار بكاتەوە بۆ ئەوەی زیاتر ببێتە جێگای متمانەیان.\nدووەم :لەوانەیە بەرپرسانی توركیا خۆیان داویان لی َكردبێت سەردانی توركیا بكات و بیانەوێت زانیاری وردیان دەسكەوێت لە بارەی كۆبونەوەكەوە چونكە خۆیان دەزانن پەیوەندییان لەگەڵ مستەفا كازمی باش نییە.\nسێیەم :لەوانەیە بۆ قسەكردن بێت لەسەر پرسی پەكەكە. كێ ناَڵێت توركیا بڕیاری نەدابێت پەلاماری قەندیل نەداو داوای هاوكاریش لە پارتی بكەن.\nچوارەم : ئەی بۆچی بۆ مەبەستی هەڕەشە كردن نەبێت لەپارتی و ئاگاداریان بكەنەوە لەوەی نەبنە پاڵپشتی كازمی.\nپێنجەم : بە دووریش نازانرێت سەرۆكی هەرێم خەرێكی ئێمزاكردنی گرێبەستێكی تر بێت و وەعدیان بداتی ئەگەر هەرێمی كوردستانی عێراق داگیر بكەن و ئەوان بكەنە حاكمی هەرێم، ئامادەن پاڵ پشتییان بكەن.\nئەمانەی كە من نوسیومن هەمویان ئەگەرن و پرسیارن. هەتا ئەو كاتەی بنەماڵەی بارزانی ئاوا بە نەهێنی پەیوەندی لەگەڵ ئەم وڵات و ئەو وڵات ، ئەم تاقم و ئەو تاقم ، ئەم كەس و ئەو كەس ببەستن و كەسی لێ ئاگادار نەكەنەوەو هەر خۆیان بیزانن ، گومانەكانیش هەر بەردەوام دەبن. هیوادارم سەردانەكەی ئەم جارەی سەرۆكی هەرێم بۆ زیان گەیاندن نەبێت بە هەرێمی كوردستان.\nهیوادارم هەردوو جێگرەكەشی بێدەنگ نەبن و لە گەڕانەوەیدا داوی لێ بكەن هۆكاری سەفەرەكەی بۆ توركیا بۆ پەڕلەمان و ڕای گشتی ڕون بكاتەوە.چونكە ئەگەر ئەنجامێكی خراپی هەبێ ، ئەوان وەكو نوێنەری دوو خیزبی بەشداری حكومەت ، ڕوبەڕوی بەرپرسیاریەتی دەبنەوە.\nبۆچى بزوتنه‌وه‌ى گۆڕان بۆته پاشكۆى پارتى؟\nبنه‌ماكانى دروستبونى بزوتنه‌وه‌ى گۆڕان و شكستى سیاسى\nتایبه‌تمه‌ندییه‌كانى حكومه‌تى هه‌رێمى كوردستان


- 1/17/2020 10:27:00 PM 2308 جار خوێندراوەتەوە\nسەرۆكی ئەنجومەنی باڵای سیاسی و بەرژەوەندی یەكێتی نیشتمانی كوردستان پەیامێک ئاڕاستەی مەرجەعی باڵای شیعەکانی عێراق دەکات و رایدەگەیەنێت، "لە خوای گەورە داواکارم شیفای بەخێرتان بدا و تەندروستیتان بەرەو باشی بچێت".\nلە هەواڵی تەندروستی جەنابتان دەپرسم و داواكارم لەخوای گەورە شیفای بەخێرتان بدا\nكۆسرەت رەسوڵ، سەرۆكی ئەنجومەنی باڵای سیاسی و بەرژەوەندی یەكێتی نیشتمانی كوردستان لە پەیامێکدا کە ئاڕاستەی عەلی سیستانی مەرجەعی باڵای شیعەکانی عێراقی کردوە ئاماژەی بەوە داوە، "لە هەواڵی تەندروستی جەنابتان دەپرسم و داواكارم لەخوای گەورە شیفای بەخێرتان بداو تەندروستیتان بەرەو باشی بچێ بۆ خزمەتی گەلی عیراق".\nئەوە لە کاتێکدایە نوسینگه‌ی عه‌لی سیستانی مه‌رجه‌عی باڵای شیعه‌كانی عێراق ئاشکراشیکرد، شه‌وی چوارشەممە، عه‌لی سیستانی له‌كاتی رێكردندا به‌ربوه‌ته‌وه و قاچی وه‌رگه‌ڕاوه، به‌وهۆیه‌شه‌وه قاچی چه‌پی شكاوه. له‌ئێستاشدا نه‌شته‌رگه‌ری بۆ قاچی ئه‌نجامدراوه‌و نه‌شته‌رگه‌ریه‌كه‌ی سه‌ركه‌وتو بوه، باری ته‌ندروستی جێگیره.\nعه‌لی سیستانی مه‌رجه‌عی باڵای شیعه‌كانی عێراق له‌ساڵی 1930 له‌شاری مه‌شهه‌دی ئێران لە دایكبوه‌و له‌ئێستاشدا لەشاری نەجەف دادەنیشێت.\n#عێراق #كۆسرەت رەسول عەلی


ژنانی عەرەبستان خوازیاری كۆتایی هاتنن بە یاسای سەرپەرەشتی كردنیان لە لایەن پیاوانەوە\nچواردە هەزار ژن لە عەرەبستان. بە كۆكردنەوەی واژۆ، داوایان لە دەسەڵاتی ئەو وڵاتە كردووە، یاسای سەرپەرەشتی كردنی ژنان لە لایەن پیاوانەوە هەڵبوەشێنێتەوە، كە سیستەمێكی پیاوسالارییە.\nبە پێی یاسا لە عەرەبستان، ژنان بۆ ئەوەی بتوانن سەفەر بكەن یان بۆ ئەوەی ئیزنی كاركردنیان ببێت لە دەرەوە پێویستە لە لایەن پیاوانی بنەماڵەوە ئیزنیان پێ بدرێت.\nئەم نامەیە، كە لە لایەن ژمارەیەك لە چالاكانی كۆمەڵایەتی و ژنانی چالاكەوە گەیەندراوەتە كۆشكی پاشایەتی، چ لە تۆڕە كۆمەڵایەتییەكان و چ لە ناو كۆمەڵگادا دەنگدانەوەی زۆری بووەو لە لایەن بەشێكی زۆر لە ژنانی ئەو وڵاتەوە پێشوازی لێكراوە.\nعەزیزە یووسف، یەكێك لەو چالاكانەی كە نامەكەی گەیاندۆتە كۆشكی پاشایەتی لە وتووێژ لە گەڵ هەواڵنێری BBC دەربارەی ئەم تۆمارە وتوویەتی:" هەست بە غوروور دەكەم و زۆر خۆشحالم كە توانیومانە ئەم نامەیە بگەیەنینە دەست دەسەڵات."\nلە كۆمەڵگای عەرەبستاندا، وەك بەشێكی زۆر لە كۆمەڵگا ئیسلامییەكان لەوانە ئێران، ژنان بە بێ ئیزنی هاوسەر ، برا یان باوك بۆیان نییە سەفەر بكەن. لە عەرەبستان تەنانەت ئەو ژنانەش كە مێردەكانیان مردووە یان لە مێردەكانیان جیا بوونەتەوە، بۆ وەرگرتنی پاسپۆرت پێویستە لە لایەن كوڕەكانیانەوە ئیزن بدرێن.\nكریستیەن بیكیرل، یەكێك لە كارناسانی چاودێری مافی مرۆڤ كە لەسەر ئەم راپۆرتە كار دەكات، باسی لەوە كرد كە هەڵوێستی ژنانی عەرەبستان و پشیوانی كردنیان لەم كەمپەینە چاوەڕوان نەكراو بوو.\nئەم كارناسەی چاودێری مافی مرۆڤ لە قسەكانیدا لە گەڵ هەواڵنێرییەكان وتی:" سەرم سووڕما، بەڵام سەرسووڕمانەكەم بە هۆی پێشوازی بەربڵاوی ژنانەوە نەبوو لەم كەمپەینە، بەڵكوو بە هۆی ئەو بیركردنە نوێ و داهێنانە نوێیەوە بوو كە ژنانی عەرەبستان لەم سەردەمەدا نیشانیان دا. "\nخاتوو بیكریل لە درێژەی قسەكانیدا وتی:" ژنانی عەرەبستان بە ئاشكرا ئەوەیان نیشاندا كە چیتر نایانهەوێ وەك شارۆمەندی پلە دوو چاویان لێ بكرێت كاتی ئەوە هاتووە دەوڵەت و حكوومەتی عەرەبستان گوێ لە خواستەكانیان بگرێت. "\nعەزیزە یووست، یەكێك لە چالاكانی ئەم كەمپەینە كە ساڵی ٢٠١٣ بە هۆی ئەوەی یاسای قەدەغە بوونی شۆفێری كردنی ژنان پێشێل كردبوو، قۆڵبەست كرا، دەربارەی ئەم كەمپەینە باسی لەوە كرد:" چاوەڕوانی ئەوە نەبوو كە ئەم كەمپەینە هەڵوێستی نێگەتیڤی بەرامبەر بگیردرێت."\nژنان لە عەرەبستان لە بەشێكی زۆر لە مافە مەدەنی و تاكەكەسیەكانی خۆیان بێبەرین. تەنانەت ژنان لەو وڵاتە تا ئێستا مافی دەنگدان و بەشداری لە هەڵبژاردنیان نییە. ئەمەش بە هۆی سیستەمی پیاوسالاری – دینی ئەو وڵاتەوەیە. بەڵام ئەم كارەی چالاكانی ژنان لەو وڵاتە ئەتوانێت وەك هەنگاوێكی گەورە چاو لێ بكرێت دژ بە سیستەمی پیاوسالاری زاڵ.\nئه‌م بابه‌ته 1093 جار خوێنراوه‌ته‌وه


5/25/2022 1:27:00 PM 67 جار خوێندراوەتەوە\nئەم پرۆژەی بیناسازییە، کە وێنەکەی هاوپێچە، دەکەوێتە ناو دڵی شارەوە و شوێنی مەسڵەحە کۆنەکەی سلێمانییە. ئەگەرچی ماوەیەک بەر لە ئێستە سەرۆکی شارەوانی، خاتو لەیلا عومە، کە تازە دەستبەکار بوە، پەیمانی بە خەڵکی شار دا، کە ڕێگە نادات بکرێت بە پرۆژەی تایبەتی و بۆ بەرژەوەندی گشتی تەرخان دەکرێ، قوباد تاڵەبانیش سەردانی کرد و پشتیوانی خۆی پێ ڕاگەیاند. بەداخەوە دەرکەوت قسەی ئەو دوانەش وەکو باقی بەرپرسەکانی تر بۆ چەواشەکاری و وەکو دەڵێن، بۆ ئیستیهلاکی محلەی بوو.! بەپێێ زانیاریەکان و بەپێێ ئەم ڕیکلامەی، کە بۆ فرۆشتنی یەکەکانی کراوە، شوێنەکە دەکرێ بە شوقەی نیشتەجێ بوون و گرێ بەستەکەش لە نێوان شارەوانی، وەبەرهێنان و حیزبی حاکم دا کراوە. بە پێی یاسای وەبەرهێنانیش سەرۆکی یەکەئیدارییەکان دەسەڵاتیان بەسەر پرۆژەکانی وەبەرهێنان دا نیە!! ئەنجومەکانی پارێزگا و شارەوانییەکانیش مێش میوانیان نیە و بەداخەوە، ممارەسەی دەسەڵاتەکانی خۆیان ناکەن و بێ هەڵوێستن! بۆیە دەڵێین، شار بێ خاوەن و بێ دەرگا و پەنجەرەیە!\nسەبارەت بەو پرۆژەیە ئەم سەرنجانە تۆمار دەکەم:\nسلێمانی یەکپارچە کۆنکریت و خۆڵەمێشییە. بەو مانایەی، کە ڕێژەی سەوزایی تیایدا زۆر زۆر لە خوار ستاندەردەوەیە. کەلتوری دروستکردنی باخچەی ماڵان، کە جاران بەشێک بوو لە پرۆسەی بیناسازی و زەوقی خەڵکەکەی لە ئێستەدا نەماوە و هەمووی دەکرێ بە بینا!\nپرۆژەکەیان ناو ناوە "دڵی شار" من ناوی دەنێم "مەرگی شار"! ئەگەر ئەوانەی، چاوی تەماعیان لەم شوێنە بوو، یەک مسقاڵە زەڕە ئینتما و دڵسۆزییان بۆ شارەکە هەبوایە، یان یادەورییان لەم شارەدا هەبوایە، دەبوو، ئەم شوێنە کە فیعلەن کەوتۆتە ناو دڵی شارەوە، لە جیاتی ئەوەی بیکەن بە مەرگی شار! هاوشێوەی باخی گشتی و پارکی ئازادی بە دیزاینێکی جوان و مۆدێرن بیانکردایە بە پارکێکی گشتیی تر و بکرایە بە یەکێکی تر لە "سی"یەکانی شار بۆ هەناسەدان. شار پێویستی بە زیادکردنی سەوزایی و پاککردنەوەی ژینگەکەی هەیە، نەک بە خنکاندن و دەستخستنە بینە قاقای. هەموو دونیا لە خەمی گۆڕانی کەشوهەوا و پاککردنەوەی ژینگە و زۆرکردنی ڕێژەی سەوازیی و چاندنی دارودرەخت و کەم کردنەوەی رێژەی دووەم ئۆکسیدی کاربۆندان، کەچی بازرگانە سیاسی و ئۆلیگاریشەکانی هەرێمی کوردستان سەر گەرمی وێرانکردن و تاڵانکردنی کوردستاندان، کورد وتەنی: ئاش لە خەیاڵێ و ئاشەوان لە خەیاڵێ.\nئەم شوێنە کەوتۆتە ناوجەرگەی گەڕەکێکی شەعبییەوە، خانوەکانیان نزمن. دروستکردنی باڵەخانەی وا بەرز کە هەتا چاوبڕبکات دەڕوانی بەسەر ماڵەکانی چوار دەوریدا، هەموو ئازادییەکی خێزانی و کۆمەڵایەتی لەو ماڵانە دەسێنێتەوە، نەک هەر لەناو حەدیقە و حەوشەکانی خۆیاندا ئازادی هەڵسوکەوتیان نامێنێ، تەنانەت لە ناو هۆڵی دانیشتن و ژوری نوستنی خۆشیان دا ئازادییان کۆت و بەند دەکرێ. بۆیە ئەم کارەی دەستیان داوەتێ و دروستی دەکەن، نەک هیچ جوانیەک بەشار نادا و هیچ شانازییەکیش بە خاوەنەکانیان نادات، بەڵکو وەکو، هەموو پرۆژە بازرگانیەکانی تریان دەبێتە هۆی پڕکردنی گیرفانی کاربەدەستان و ناشیرین کردنی شار و زەوتکردنی ئازادی هەڵسوکەوت وهێندەی تر خنکاندنی شار.\nڕوقایمی ئەمانە بەڕادەیەکە، ڕیکلام بۆ ئەم داگیرکاری و خنکاندنی شارە دەکەن ، وەکو دەستکەوت و مژدە بە خەڵکی دەفرۆشنەوە. شار پڕدەکەن لە خەڵکی بێگانە وغەوارە!\nگەلۆ ئەوانەی ئینتیمایان بۆ شار و ژینگەی خۆیان نەبێ، ئاخۆ ئینتیمایان بۆ خاک و نیشتمان ئەبێ؟ ئەفسوس، ئێوە نە ژیاندۆست و نە ژینگەدۆستن، ئێوە هەم مەرگدۆست و هەم مۆتەکەی سەر دڵی شار، ئێوە بوون بە شێرپەنجە بۆ کۆشتنی جوانیەکانی شارو شێواندنی پێکهاتەی کۆمەڵایەتی و مێژووی ئەم شارە!\nهۆڵەندا ٢٤ی ٥ی ٢٠٢٢


لە عێراقی بەریتانییه‌وە بۆ عێراقی ئەمه‌ریکی |\nHome بیروڕا لە عێراقی بەریتانییه‌وە بۆ عێراقی ئەمه‌ریکی\nعێراق مەخلووقێکی بەریتانییە، وەک تۆبی دۆج دەڵێت. بەڵام لەوە زیاتر مەخلووقێکی سەر بە مۆدێرنەیە. دنیای مۆدێرن بریتی بوو لە خەونی هێنانەئارای دنیایەک جیاواز لە دنیای تەقلیدی. مۆدێرن جۆرێکە لە شەڕ، لە سەربازیبوون، لە پێناو هێنانەئارای نوێ و سڕینەوەی کۆن. ئەمە لە دۆخی عێراقدا مانای ئەوە بوو کە دەبێت هیزێک هەبێت، ناوەندێک هەبێت، ئەم هیزە ڕەوایی ئەوەی هەبوو کە دنیا دابەش بکات بە سەر کۆن و نوێدا و مافی ئەوەی هەیە کە دەبێت کۆن لەناو بچێت. لە دۆخی عێراقدا ئەمە مانای ئەوە بوو کە لە ئەو جوگرافیایەی کە کێشرا بۆ عێراق دەتوانرێت بە بەکارهێنانی هێز، خەڵکێکی نوێ بێتە بەرهەم، ئەم خەڵکە نوێیە، لە ڕووی شووناس و ژیارەوە جیاواز بن لە ڕابوردوویان.\nبەم پێیە دەتوانین بڵێین کە عێراقی بەریتانی عێراقی ناوەندگەرایی و تاکناسنامە و هەمیشە لە خەمی پاراستنی یەکێتیی و یەکگرتووی وڵاتدا بوو. ئەمەش لە سەرتاپا بوارەکانی ژیاندا ڕەنگی دابووەوە. بەڵام مۆدێرن بوون تەنیا بە توندوتیژی بەرهەم نایەت. عێراق لە بوارەکانی تری جگە لە توندوتیژی، نەیتوانی هێندە مۆدێرن بێت. بۆیە دەوڵەتێک بەرهەم هات، لە زۆر ڕووەوە مۆدێرن بەڵام لە زۆر ڕووی ترەوە تەقلیدی.\nیەکێک لە خەسڵەتە سەرەکییەکانی عێراقی بەریتانی یان مۆدێرن ئەوە بوو کە یەک پێکهاتە حوکمی دەکرد و نادیموکراتی بوو. دیارە دەتوانین زۆر تر لەمبارەوە بنووسین بەڵام زیاتر مەبەستمان عێراقی ئەمه‌ریکییە کە هێشتا زۆر کەمی لە بارەوە وتراوە. ئەگەر عێراقی بەریتانی خەونێکی مۆدێرن بوو، ئەوا عێراقی ئەمه‌ریکی دوای ٢٠٠٣ پۆستمۆدێرنە. پۆستمۆدێرن لە دنیای کوردیدا تێگەیشتنێکی سادە هەیە بەرامبەری. جیاوازیی سەرەکیی نێوان پۆستمۆدێرن و مۆدێرنە ئەوەیە کە پۆستمۆدێرن، لە بڕی هەوڵدان بۆ زاڵبوون و سڕینەوە و بەیەککردن، لە هەوڵی ئەوەدایە کە جیاوازبوونی هەبێت و رێژەگەرایی بهێنێتە ئاراوە، بە جۆرێک یەکسانییەک لە نێوان کولتوورەکاندا درووست بێت. بەم پێیە ناوەندگەرایی لاواز دەبێت، پەراوێز بواری دەبێت، فرەیی بوونی دەبێت و دانپیانان و ناساندنی جیاواز دێتە بوون.\nئەم دۆخە فەلسەفیە لە دنیای ئەمه‌ریکیدا وەها کەوتووەتەوە کە وڵات وەها ببینرێت کە بازاڕێکی گەورەیە، مرۆڤەکان لە پڕۆسەی گۆڕینەوەدان، دەکرێت چەند ناسنامەیەکیان هەبێت، بەڵام ئەم ناسنامانە لە دانووستاندان. کاتێک ئەمە لە سەر واقیع لە دۆخی عێراقدا تەرجەمە دەبێت، ئەوا یانی بوونی کورد و شیعە و سوننە و ئەوانی تر، کێشە نییە، خەڵك دەتوانن شوناسی لۆکالی و شووناسی نیشتیمانیشیان هەبێت. لە هەمان کاتدا دەکرێت ئەم پێکهاتانە لە هەناو عێراقدا جێگایان بێتەوە، وەک چۆن جیاوازەکان لە هەناو ئەمه‌ریکادا بوونیان هەیە. دیارە ئەمه‌ریکا وڵاتێکە کە شووناسی یەکەکان هەیە بەڵام ئازادی و یەکسانی و دەرفەت وەک یەک نییە.\nبەڵام خاڵی هەرە گرنگ لێرەدا ئەوەیە کە فەرەکولتووری وەک دۆخێکی رێژەگەرایی و دانووستانکارانەی لە فەزای میترۆپۆلدا دەکرێت کار بکات بەڵام لە جێگایەکی وەک عێراقدا هەرگیز کار ناکات. لە میترۆپۆلی وەک پاریس و لەندەن، نیویورک، خەڵکەکان بێ ڕەگ و ڕووتن، بە مانای ئەوە ڕەگیان لە خاک و مێژوو و ڕابوردوودا نییە، دیارە ئەمە رێژەییە. بە نەبوونی ئەم ڕەگانە مرۆڤەکان بوونەوەرێکی جیوپۆلەتیکی و مێژوویی نین، بەڵکو بوونەوەری کولتوورین. کۆچبەر لەگەڵ خۆیدا بوون و تام و سێکس و دەنگی دەبات. بەڵام بەهاکانی تر لێی داڕن دەبێت. ئەم بەهایانە وەک خواردن، میوزیک، سێکس بە ئاسانی ئاڵۆگۆڕ دەکرێت و دانووستانی پێوە دەکرێت. بەڵام کە دێتە سەر خاک، سەرچاوە، ناسنامەی شوێنی، بەهای نامۆدێرن بە ئاسانی ناتوانرێت دانووستانی پێوە بکرێت.\nکە ئەمه‌ریکی وەها بیر دەکاتەوە کەسێک دەتوانێت شیعە بێت و عێراقی بێت، سوننە بێت و بە هەمان شێوە عێراقی بێت، کورد بێت و بە هەمان شێوە عێراقی بیت، تەنیا خەیاڵێکی ئەمه‌ریکییە بۆ عێراق، نەک دەربڕ لە واقیعی عێراق. ئەگەر عێراقی بەریتانی توندوتیژی ڕایگرتبوو، ئەوا عێراقی ئەمه‌ریکی توندوتیژی دایئەڕزێنی. چۆن مرڤێکی پەنابەر ئامادەیە کارێک بکات کە هەرگیز لە شارەکەی خۆی نایکات، بەو مانایە کە کۆچ داڕنی دەکات لە کۆمەڵی بەهای کۆمەڵایەتی و دەیکاتە بوونەوەرێکی سەرمایەداری. ئەمه‌ریکا بەم جۆرەیە. عێراق بەو جۆرە نییە.\nڤایرۆس لە ڕێگەی تاتۆوە دلیڤەریی دەكرێت\nشەقامی دەربەندیخان بە پارەی خەڵك چاك دەكرێتەوە\n٤٢.٦%ی کچانی هەرێم لە سەروو ٣٠ ساڵەوەن\nلە هەڵه‌بجە فێڵ لە بەساڵاچووان دەكرێت\nڕیفراندۆم لەژێر ڕەحمەتی میدیادا


ئێران دژی هەر جۆرە هێرشێکی سەربازی بۆ سەر سووریایە - Mehr News Agency\nAP ١٣٩٨ Mehr ١٦ ١٣:٢٢\nNews Code 28758\nلە بەیاننامەی وەزارەتی دەرەوەی ئێراندا خرایە ڕوو؛\nئێران دژی هەر جۆرە هێرشێکی سەربازی بۆ سەر سووریایە\nوەزارەتی دەرەوەی ئێران لە بەیاننامەیەکدا بە ئاماژە بە گۆڕانکارییەکانی ئەم دواییە لە سووریا، ڕایگەیاندووە کە ئێران دژی هەر چەشنە ئۆپراسیۆنێکی سەربازی لە سووریایە.\nبە ڕاپۆرتی ئاژانسی هەواڵی مێهر، وەزارەتی دەرەوەی ئێران لە بەیاننامەیەکدا ڕایگەیاند: بوونی هێزە سەربازییەکانی ئەمریکا لە سووریا ناڕەوا بوو و بڕیاری ئەمریکا بۆ چوونە دەرەوە لە خاکی سووریا دەبێ زووتر بوایە.\nوەزارەتی دەرەوەی ئێران هیوای خواستووە ئاشتی و پاوەجێی لە سووریا و ناوچەکە دوای ئەم کشانەوەی ئەمریکا بێتە دی .\nئەوەش ڕاگەیێندراوە کە ئێران بە نیگەرانیەوە دەڕوانێتە پرسی ئەگەری هاتنی هێزی سەربازی تورکیا بۆ خاکی سووریا و پێیوایە : ئەگەر کاری وا ببێت نەک تەنیا نیگەرانی ئەمنیی تورکیا چارەسەر نابێت، بەڵکوو دەبێتە هۆی خەساری گیانی و مادی بەرفراواندا و هەر بۆیە کۆماری ئیسلامی ئێران دژی هەرچەشنە ئۆپراسیۆنێکی سەربازیە کە ڕەنگە لەو ناوچەیە ڕوو بدات.\nکۆماری ئیسلامی ئێران بە پەیوەندی بەپەلە لە گەڵ بەرپرسانی تورکیا و سووریا بە مەبەستی نەهێشتنی نیگەرانیەکان لە ڕێگایەکی ئاشتی خوازانەوە ئامادەیی هەیە و جەخت دەکات ڕێز گرتن لە یەکپارچەیی نەتەوەیی و نیشتیمانیی سووریا و هەروەها ڕێککەوتنی ئادانا بنەمایەکی لەبارە بۆ گفتوگۆکان.


"هێرش بۆ سەر چالاکانی مەدەنی هێڵی سوورە"\nNNSROJ- ئێوارەی ڕۆژی چوارشەممە 25ی خاکەلێوە لە شاری سنەی ڕۆژهەڵاتی کوردستان کەسانێکی نەناسراو هێرشیان کردە سەر ئیجلال قەوامی وتەبێژی رێکخراوی مافی مرۆڤی کوردستان (RRMK) و برینداریان کرد.\nپێش ئەوەی هێرش بکرێتە سەر ئیجلال قەوامی، ناوبراو بڕیاری دابوو لە دژی ناوزڕاندن و هێرشکردنەسەر چالاکانی مەدەنی و مافی مرۆڤ، بۆ ماوەی سێ ڕۆژ مان لە خواردن بگرێت، بەڵام دوای ئەوەی هێرشی کرایە سەر، وەکوو پاڵپشتی کردنێک دەیان چالاک و کەسایەتی دیکەش پەیوەستی مانگرتنەکەی بوون.\nئیجلال قەوامی لە وڵامی پرسیارەکانی ئێمەدا گوتی: "بە بۆچوونی من، ئەو کەسانەی هێرشیان کردە سەر من لایەنگرانی سالار مورادی نوێنەری خولی نۆهەمی پەرلەمانی ئێران بوون".\nقەوامی ڕەخنەی توند لەو نوێنەرەی پەرلەمان دەگرێت و دەڵێت: "لە چوار ساڵی رابردوودا مورادی وڵامی ڕەخنەی بە هەڕەشە داوەتەوە".\n- بۆچی بڕیارتاندا مانبگرن؟\nئیجلال قەوامی: ماوەی چەند مانگێک بوو هەڕەشەیەکی زۆر بە تایبەتی لە سەر من و ژمارەیەک لە چالاکانی مەدەنی و ماڤی مرۆڤ هەبوو. هەڕەشەکان لە لایەن نوێنەرێکی ئێستای شارەکانی سنە، دیواندەرە و کامیارانەوە بوون. ئەو کەسە وڵامی ڕەخنە بە هەڕەشەکردن کردن دەداتەوە. مانگرتنیش جۆرێک نارەزایەتیی مەدەنی لە دژی هێرشکردنەسەر چالاکانی مەدەنی و مافی مرۆڤ بوو، بۆ ئەوەی ئەم پەیامە بگەیەنین کە هێرش بۆ سەر چالاکانی مەدەنی هێڵی سوورە.\n-ئەو نوێنەرەی پارلەمان چ کەسێکە؟\nئیجلال قەوامی: ئەو نوێنەرە سالار مورادییە، کە سەر بە لایەنی بناژۆخوازی دەستەڵات لە پەرلەمانی ئێرانە، بە بۆچوونی من ئەو کەسانەی هێرشیان کردە سەرم لایەنگرانی سالار مورادی بوون.\n-چۆن هێرش کرایە سەرتان؟\nئیجلال قەوامی: دوای ئەوەی ئاشکرا بوو کە لە دژی هێرشکردنەسەر چالاکانی مەدەنی مانگرتن بەڕێوەدەبەم، ئێوارەی ڕۆژی چوارشەممە لە کاتی گەڕانەوەمدا بۆ ماڵ، دوو کەسی نەناسراو کە سواری ماتۆڕسیکلێت ببوون هەڵیانکوتایە سەر من و بە توندی برینداریان کردم.\n-ئایا سکاڵات تۆمار کردووە؟\nئیجلال قەوامی: من پێشتریش لایەنە ئەمنییەکانم ئاگادار کردبوەوە کە هەڕەشەم لە سەرە، بەڵام بەداخەوە بە کردەوە هیچیان نەکرد و تا ئێستاش هیچ وڵامێکم وەرنەگرتووەتەوە، بۆیە گەشبینیش نیم بەوەی کە ئەگەر سکاڵا لە دەستەڵاتی داد تۆمار بکەم، ئەوە وڵام وەردەگرمەوە.\n-ئایا تا ئێستاش بەردەوامی لەمانگرتن؟\nئیجلال قەوامی: بەڵێ بەردەوامم لە مانگرتن و تا ئێستاش نزیکەی 500 چالاکی مەدەنی پەیوەستی ئەو مانگرتنە بوون، مانگرتنەکەشمان تا ڕۆژی 30ی خاکەلێوە بەردەوام دەبێت، ئەو ڕۆژەش لە بەیاننامەیەکدا مەبەستی خۆمان لەو مانگرتنە بۆ ڕای گشتی ئاشکرا دەکەین.\nNNSROJ چەندین جار پەیوەندی بە سالار مورادی نوێنەری ئێستای سنە، دیواندەرە و کامیارانەوە کرد، بەڵام ناوبراو وڵامی نەبوو. مافی وڵامدانەوە بۆ ناوبراو پارێزراوە.\nNNSROJ ناوی 480 کەسی بەشداربوو لەو مانگرتنەی لەلایە.


شەهید باڵای بە قەد باڵای كوردستانە\nلە پێناو خەباتی رزگاریخوازی نەتەوەی كورددا زۆر مرۆڤی گەورە و مەزن بە سەرفەرازی شەهید بوون و تا هەنووكەش ئەم خەبات و گیانبەختكردنە بۆ گەیشتن بە ئارمانجە بەرزەكانی گەلی كورد واتە رزگاری نەتەوەیی بەردەوامە.\nگەورەیی مرۆڤەكان لەو كاتەوە دەس پێدەكا كە لە كەسەوە بە فیداكاری ودلێری دەبن بە كەسایەتی. ئەو كەسایەتییەی كە لە هەوڵی ژیانێكی باشتر و بەختەوەرە بۆ مرۆڤەكان و رزگاربوون لە كۆیلەتی و ژێردەستیی. ئەو كەسایەتییە كاتێ بیچم دەگرێ كە كەس یان تاك ئامانجە مرۆییەكانی پێكابێ یان لەو پێناوەدا باشترین سەرمایەی ژیانی واتە گیانی خۆی بەخت كردبێ.\nدوو ئەستێرەی پرشنگداری ئاسمانی خەبات و بەرخودان، واتە شەهید عەتا فەیزی و شەهید عەباس بەدری، كە بەداخەوە لەرێكەوتی 24/11/1375ی هەتاوی لە شاری سلێمانی، لەسەردەمی ئەزموونی حكوومەتێكی كوردی لە باشووری كوردستاندا، بە دەستی تیرۆریستانی پیاوكوژی كۆماری ئیسلامی شەهید كران، لە نموونەی هەرە بەرچاوی ئەو تاكانە بوون كە بوون بە كەسی بێكەسان و كەسایەتییان هەتا هەتایە لە ئاسمانی خەباتی ئەم نەتەوە بەشخوراوەدا دەدرەوشێتەوە.\nئەوەی لە هەمووان زیاتر بۆ من وەك هاوڕێ و هاوسەنگەری ئەم شەهیدانە جێگای تێڕامانە ئەوەیە كە ئەو دوو هەڵۆ بەرزەفڕە، چارەنووسیان لە زۆر بواردا پێكەوە گرێدار بوو. وەك رێكەوت و لانكەی لەدایكبوونیان لە یەك كۆڵان و لە یەك گەڕەكدا لە پیری خەزایی شاری سەقز، شاری شێرەژن و ناوچەی سەردارانی شەهیدی كۆمار و پێشەوا . تەنانەت قۆناخەكانی خوێندن لە سەرەتایی و ناوەندی پێكەوە دەبن. پێكەوە لە ساڵێكدا بەزۆرەملێ دەچن بۆسەربازی و هەر پێكەویش ئازایانە ناچنە ژێر باری زوڵم و بە خۆدەربازكردن لە ئۆردووگای دوژمن، بە دڵخوازانە دێنە نێو ریزەكانی حێزبی دێموكراتی كوردستانی ئێران و لە دەورەی فێرگەی سەرەتاییدا پێكەوە وانەكانی پێشمەرگایەتی دەخوێنن. بە داخەوەیش هەر لە یەك مەودا و لەشاری سلێمانی شەهید دەكرێن و تەرمی پیرۆزیشیان لە رۆژێكدا لە دوو گەرەكی جیاوازی سلێمانی دەدۆزرێتەوە و لە رۆژێكدا پێكەوە دەنێژرێن و ئێستاش مەزارگەكەیان لە تەنیشت یەكتردایە و دڵنیام لەو دونیای دیكەشدا هەر پێكەوە هاواری كوردبوونیان وبەشخورابوونی نەتەوەكەیان بۆ بەرهەیوانەكانی خوا بەرز دەكەنەوە. و منیش لە حەڤدەیەمین ساڵوەگەری شەهیدبوونیان بڵێن دەدەم و پەیمان نوێ دەكەمەوە كە درێژەدەری رێبازی شەهیدان بم و تا سەركەوتن لە خەبات و بەرخودان نەسرەوم.\n"شەهید نەمرە وەكوو شاخ\nوەكوو بەفر، وەكوو درەخت\nوەكوو بەهار و گوڵەباخ\nتینوێتی زەوی ئەشكێنێ\nئازاری خاك ڕائەژەنێ\nكام دوا ڕۆژ دوورە ئەیبینێ\nلووتكەی هەڵوێستی ئینسانە"\nجاری خوێندراوه: 5225


باشترین خۆراکەکان لەماوەی سوڕی مانگانەدا\n2020-07-28 [09:33 AM]\nهەندێك خواردن لە كاتی سوڕی مانگانە رەنگە ئەو نیگەرانی و دڵەراوكێیە كەمكاتەوە كە زۆربەی كەس لە رۆژانی پێش و كاتی سوڕی مانگانەدا هەستی پێدەكەن، دکتۆر ئیسرا کەمال شاه محەمەد، باشترین خۆراکەکانی لەماوەی سوڕی مانگانەدا بڵاوکردوەتەوە، ک رۆژانە 1-2 لەم جۆرانە بخۆیت سودی دەبێت.\nیەکەم: لەرۆژەكانی پێش سوڕی مانگانەدا رەنگە حەزی خواردن زیاتربێت لە رۆژانی ئاسایی، چونكە بڕی ئەو وزەیە كە لەش دەیسوتێنێت زیاتر دەبێت، بۆیە دەكرێت لەو رۆژانەدا ئەڤۆكادۆ یان پارچەیەك شوکولاتەی رەش زیادبكرێت بۆ خواردنەكەت بۆئەوەی حەزت بۆ خواردنی زیاتر و شیرینی بشكێنێت.\nدوەم: لەو رۆژانەدا ماسی بەتایبەت ماسی سەلەمون بخورێت، چونكە دەركەوتوە ئۆمێگا-3 لەئازاری سوڕی مانگانە كەم دەكاتەوە.\nسێیەم: دەبێت سەرنج بكەنە سەر زیاتر خواردنی ئەو خواردنانەی دەوڵەمەندن بە ماددەی ئاسن، وەكو گۆشت، ماسی، گەڵا سەوزەتۆخەكان بەتایبەت برۆكلی، چونكە دەوڵەمەندە بە ئاسن و ڤیتامین C، واتە هەڵمژینی مادەی ئاسنەكەش زیاتر دەكات.\nچوارەم: قاوە بەهۆی بونی مادەی كافاین وادەكات خوێنەكە زوتر بێت و ئازارەكەت كەمتربێتەوە.\nپێنجەم: ئەنەناس، گرژبونی ماسولكەكانی رەحم زیاد دەكات، بۆیە خوێنەكە بە ئاسانتر دێتە خوارەوەو سوڕی خوێنەكە رێكتردەبێت.\nشەشەم: مانگۆ، دەوڵەمەندە بە ڤیتامین C و دەبێتە هۆی زیاتر دەردانی هۆرمۆنی ئیسترۆجین، وادەكات ناوپۆشی منداڵدان بە باشتر دابماڵرێت لە كاتی سوڕی مانگانە.\nحەوتەم: خورما، بۆ ئازاری سوڕی مانگانە زۆر گرنگە.\nهەشتەم: زەردەچەوە، یارمەتی چالاكبونی سوری خوێن دەكات بۆ منداڵدان و حەوز بۆ رێككردنەوەی سوڕی مانگانە، زۆر گرنگە بە تایبەتی لە زانستی پزیشكی چینی دا باسكراوە كە ئەگەر لە ناو ئاوی گەرم یان شیردا بخورێتەوە، گرنگە بۆ رێكخستنی سوڕی مانگانە.\nنۆیەم: زەنجەفیل، زۆر گرنگە بۆ ئاسانكردنی خوێن هاتن لە منداڵدانەوە و بەتایبەت دەتوانرێت لەگەڵ هەنگوین بخورێتەوە وەكو چا لە دەوروبەری كاتی سوری مانگانە.\nدەیەم: شمڵی، لەگەڵ ئەوەی بۆ رێكخستنی شەكرە، ئیشی جگەر و گورچیلەش باشە، بۆ ئازاری سوڕی مانگانەش زۆر باشە، دەتوانیت دەنكەكەی لەئاودا بۆ ماوەی 12 كاتژمێر دانێیت و پاشان ئاوەكە بخورێتەوە.\nیانزەیەم: چای گوڵەبەیبون بۆ كەمكردنەوەی ئازار و پێچی سك لە كاتی سوڕی مانگانەدا.\nدوانزەیەم: مەساجكردنی خوارەوەی سك بە كەمێك زەیتی دارچینی یان زەیتی كونجی لە زۆر كەسدا سودی هەیە بۆ رەوینەوەی ئازاری سوڕی مانگانە.\nئەم هەواڵە 7012جار خوێندراوەتەوە


ميليشياكان په‌لامارى هێزه‌كانى ئه‌مريكا ده‌ده‌نه‌وه\nگوڵان میدیا June 7, 2021 هەواڵ\nمیدیای عێراق بڵاوی كردوووه‌ته‌وه كه به‌ره‌به‌یانی ئه‌مڕۆ (6/6/2021) به دوو فڕۆكه‌ی بێفڕۆكه‌وان هێرش كراوه‌ته سه‌ر بنكه‌ی سه‌ربازيی عه‌ین ئه‌سه‌د و له‌لایه‌ن سیستمی به‌رگريی مووشه‌كی به‌رپه‌رچی هێرشه‌كه دراوه‌ته‌وه.\nله‌لایه‌كی دیكه‌وه واین مارۆتۆ، گوته‌بێژی هاوپه‌یمانیی نێوده‌وڵه‌تیی دژی داعش. رایگه‌یاند كه كاتژمێر 00:15 شه‌وی یه‌كشه‌ممه سه‌نته‌ری پاڵپشتی دیپلۆماسیی هاوپه‌یمانان به مووشه‌كێك هێرشی كراوه‌ته سه‌ر.\nبه‌گوته‌ی گوته‌بێژی هاوپه‌یمانیی نێوده‌وڵه‌تیی دژی داعش ،مووشه‌كه‌كه له نزیك سه‌نته‌ره‌كه كه‌وتووه‌ته خواره‌وه، به‌ڵام زیانی گیانی و ماددی نه‌بووه و ده‌ستیشیان به لێكۆڵینه‌وه كردووه.\nمارۆتۆ گوتیشی: هه‌ر هێرشێك بۆ سه‌ر عێراق، هه‌رێمی كوردستان یان هاوپه‌یمانان پێشێلكردنی ده‌سه‌ڵاتی دامه‌زراوه عێراقییه‌كان و ده‌سه‌ڵاتی یاسا و سه‌روه‌ریی وڵاته‌كه‌یه.\nهه‌ر شه‌وی رابردوو زه‌نگی ئاگاداركردنه‌وه له‌نێو بنكه‌ی سه‌ربازی ڤیكتۆریا له نزیك فڕۆكه‌خانه‌ی نێوده‌وڵه‌تیی به‌غدا لێدراوه كه هێزه‌كانی ئه‌مریكای تێدا جێگیره.


پێكهاتەكانی كەركوك یارییەك كۆیاندەكاتەوەو ڕەمەزان لە"سین‌و زەرف" یەكتر دەبینن\nكەركوك، 2-6-2017، پێكهاتەكان شەوانی ڕەمەزان لەدەوری یاری سین‌و زەرف كۆدەبنەوە. فۆتۆ: سۆران محەمەد.\nهەموو شەوانێكی مانگی ڕەمەزان، یاری سین‌و زەرف دەبێتە كەرنەڤاڵی كەركوكییەكان‌و پێكهاتەكانی شارەكە، بەبێ جیاوازی نەتەوەیی‌و لەگەڵ گۆرانییە ڕەسەنەكاندا، تا بانگی بەیانی بێدار دەبن.\nیارییەكە، لە سینییەك‌و چەند زەرفێك (هاوشێوەی فنجان) پێكدێت‌و لە نێوان دوو گروپی چەند كەسیدا ئەنجامدەدرێت، هەرچەندە مێژووەكەی ڕوون نیە، بەڵام بۆچوونەكان وایە سەردەمی حوكمی عوسمانی گەیشتۆتە ناوچەكە، بە تایبەت كەركوك.\nمستەفا چەتین، هاوڵاتیەكی توركمانی كەركوكە‌و بە (كەركوك ناو)ی وت "یاری سین‌و زەرف مێژوویەكی دور درێژی هەیە،.. شەوانە لە گەڕەكی موسەڵاوە دەچینە گەڕەكەكانی ڕەحیماوا‌و شۆریجە بۆ یاریكردن."\nئەو یارییە، دورەپەرێزی نێوان پێكهاتەكان‌و جیاكردنەوەی گەڕەك ناهێڵێت، زۆرجار لە شارەكانی دیكەی عێراق‌و هەرێمی كوردستانیشەوە خەڵك سەردانی كەسوكاریان دەكەن‌و شەوان دەچنە یاری سین‌و زەرف.\nڕزگار فایەق حەلاق، هاوڵاتیەكی كوردی گەڕەكی شۆریجەیە‌و بۆ (كەركوك ناو) باسی ساڵی هەشتاكانی سەدەی ڕابردووی كرد، كاتێك ئەو یارییە لە نێوان دوو گروپی كورد‌و توركمان ئەنجامدەدرا.\n"شاری كەركوك لە شەوانی مانگی ڕەمەزان بە هەموو نەتەوەكانیەوە لە دەوری سین و زەرف كۆدەبنەوە"، ڕزگار وای وت.\nلەگەڵ بەڕێوەچوونی یارییەكە، لە زۆربەی كافتریا‌و چاخانەكان، یان هۆڵی تایبەت خەڵك چا‌و چەرەسات‌و خواردنەوە سارد‌و گەرمەكانی تر دەخۆنەوە، ژمارەیەك دەنگخۆش بە گۆرانییە ڕەسەنەكانی كەركوك لە نێویان سەڵاح داودە‌و هابە، جۆشێكی تر بە دانیشتنەكە دەدەن.\nعامر حوسێن، هاوڵاتیەكی عەرەبی كەركوكە‌و دەڵێت ئێستا ئەو یارییە موڵكی هەموو نەتەوەكانی شارەكەیە، هەر ئەوەش وایكردووە شەوان دوای بانگی ئێوارە تاوەكو پارشێو (بانگی بەیانی) بە قسەی خۆش‌و گۆرانییەوە یاری سین‌و زەرف بكەن.\nئەو هاوڵاتییە بە (كەركوك ناو)ی وت"پێكەوەژیانمان مێژووەكەی درێژترە لەم یارییە، بۆیە نەك تەنیا بۆ یاریكردن، بەڵكو دەمانەوێت هەمیشە بە برایەتی بژین."\nڕێكخراوی تەندروستی جیهانی، مەترسییەكانی خۆی لەبارەی تەندروستی 180 هەزار هاوڵاتی ناوچەكانی شەڕ لە موسڵ ئاشكرادەكات، لە نێویاندا سەدان ژنی دووگیان‌و هەزاران منداڵ.\nپارێزەرێك‌و كوڕەكەی دوای كاتژمێرو نیوێك لە ڕفاندنیان بە 40 هەزار دۆلار ئازادكران\nپۆلسی كەركوك ئاشكرایدەكات كە پاش كاتژمێرو نیوێك لە ڕفاندنی كوڕو باوكێك لە گەڕەكێكی شارەكە، لە بەرامبەر 40 هەزار دۆلار (4 دەفتەر دۆلار) ئازادكراون.


عەبدولکەریم شێخانی: دەڵێن چی سەرێک لە ( بانە و سنەو شەقڵاوە و قورشاغلوو و باشقەڵا و حەسەکە و قامیشلوو و ئەمریکا بدەین )؟ – WTARIKURD\nنووسینی هەندێک کەس دەبینم بڕواتان بێ هێڵنجم دێتێ. هەندێک نووسەر یان تێ ناگەن, یان نایانەوێ تێ بگەن، یان هەر لێ نازانن. بۆ ئەوەی زیاتر بەرچاو ڕوونى بدەم بە بەڕێزتان دەڵێم: بۆ ناوی شوێن ( شار, گوند, وڵات ) لە زمانی عەڕەبی دەستوورێک هەیە دەڵێ: ئەگەر بناوی شوێنێک بە ( ئەلف ) یان بە تێی خڕ (التاء المربوطة ) کۆتایى هاتبوو, ئەگەر ( ی) نسبەى چووە سەر دەبێ ( ئەلفە)کە یان تێى خڕەکە لابەین ئینجا ( ی ) نسبەکەی بۆ زیاد کەین. بۆ نموونە ( ئەمریکا) دەبێتە ( ئەمریکی) و ( ئەوروپا) دەبێتە ( ئەورپی ), هەروەها ( کوفة) دەبێتە دەبێتە ( کوفی ) و ( بصرة ) دەبێتە ( بصری ). پێم وایە تا ئێستا مەبەستەکەم ڕوون و ئاشکرایە. بۆیە عەڕەبەکان بە خەڵک یان دەوڵەتانی ئەفریقا ( نەک ئەفریقیا وەک هەندێک نووسەری کورد چاو لە عەڕەبەکان دەکەن و ئەوانیش دەڵێن ئەفریقیا ) دەڵێن (ئەفریقی ) و بەخەڵکی هۆڵەندە دەڵێن (هۆڵەندی)و خەڵکی ( ئۆغەندە ) دەکەن بە ( ئۆغەندی ). بەڵام ئێمەی کوردیش, خوا نەیبڕێ لەم ڕووە دەستوور و یاسای خۆمان هەیە, بەڵام زۆربەی نووسەران لەسەر دەستوورە عەڕەبییەکە دەڕۆن و دەستوورە کوردییەکە یان لەبیر کردووە یان پشت گوێیان خستووە, یان هەر نایانەوێ بیزاننن. کوردییەکە زۆر ئاسان و ڕوونە.\n1- ئەگەر ناوی شوێنێک بە ( ئەلف) کۆتایی هاتبوو وەک ( چوارتا, سەرقەڵا، باشقەڵا, سەوڵاوا )ئەوا بێ سێ و دوو و دوودڵی بڕگەى ( یی) بە دوایەکەیەوە دەنووسێنین بێ ئەوەی هیچ پیتێک لابەین و دەبن بە ( چوارتایی, سەرقەڵایی, باشقەڵایی, سەوڵاوایی )\n2- ئەگەر ناوی شوێنێک بە بزوێن ( ە) کۆتایی هاتبوو ئەویش وەک ئەوەی پێشوو بڕگەی ( یی ) بۆ زیاد دەکرێ بێ ئەوەی دەسکاریی وشەکە بکەین. بۆ نموونە ( هەنارە, بێتواتە, سوارەتووکە, ڕانیە, هەڵەبجە ) دەبن بە ( هەنارەیی, بێتواتەیی, سوارە تووکەیی, ڕانیەیی, هەڵەبجەیی ).\n3- ئەگەر ناوی شوێنێک بە ( و) کەتایی هاتبوو ئەویش هەر بڕگەی ( یی) بۆ زیاد دەکرێ. بۆ نموونە بە خەڵکی ( قورشاغلوو , قامیشلوو ) دەڵێین ( قورشاغلوویی و قامیشلوویی ) .\n4- ئەگەر ناوی شوێنێک بە (ۆ) کۆتایی هاتبوو وەک ( زاخۆ ), (دۆڵپەمۆ ناوی گوندێکە لە شارباژێڕ ) دەڵێێن ( زاخۆیی, دؤڵپەمۆیی ). بۆ زاخۆ هەندێک کەس دەڵێن زاخۆلی و پێم وایە ئەم شێوە ناوە تورکییە نەک کوردی.\n5- ئەو شوێنانەی بە (ێ) کۆتاییان هاتووە وەک ( قەڵادزێ , پردێ ) کە ( یی) نسبەیان وەرگرت, دەبێ بڵێین ( قەڵادزێیی و پردێیی) بەڵام بۆ سووک گوتن لەسەر زار خەڵکی دەڵێن ( قەڵادزەیی و پردەیی ) و ئەمەشیان لەسەر زار خۆشترە ,کەچی بۆ لادێ دەڵێین ( لادێیی و ناڵێین لادەیی).\n6- گەورەترین غەدر لە بەرزنجە کراوە. بەپێی ئەو دەستوورەی باسم کرد دەبێ بڵێێن ( بەرزنجەیی ) و ئێستا ئەگەر تۆ لە کەسێکی خەڵکی بەرزنجە بپرسیت کاکە تۆ کوێندەریت , دەڵێ ( بەرزنجەیی ), بەڵام ئەو ( البرزنجی ) یە عەڕەبەکان وایان گوتووە و بەم شێوەیە بەسەر خەڵکی بەرزنجەدا بڕاوە و کوردەکەش هەروەک عەڕەبەکەی بەکاردێنێ . لێرە شتێکە هاتەوە بیر سەبارەت بە (بەرزنجە). لە سەرەتای حەفتاکانی سەدەی ڕابوردوو برادەرێک گوتی: خزمێکمان لە بەغدا لە نەخۆشخانە بوو. ڕؤژێکیان ( فۆاد عارف ) هات بۆ سەردانی. دکتۆرێکی لێ بوو لە تەلەفزیۆن بەرنامەی منداڵی ناکامی هەبوو ئەوانەی دەیانخەنە ژێر شووشە و مامەڵەیەکی تایبەتییان لەگەڵدا دەکەن. گوتی فۆاد عارف لێی پرسی ناوت چییە, ئەویش ناوەکەی خۆی پێ گوت و نازناوەکەی ( البرزنجی ) بوو. فۆاد عارف لێی پرسی کوردى ؟ دکتۆرەکە گوتی نەخێر . فۆاد عارف یەکسەر پێی گوت ( لازم أنت مو إبن أبوک ). دکتۆرەکە سوور هەڵگەڕا و هیچ قسەیەکی بۆ نەکرا و ڕۆیشت. هەر لەم ڕووەوە برادەڕێک نازناوی ( البحرکی ) بە ناوەکەی خۆیەوە نووساندبوو . هەوڵم دا و تەلەفۆنم لەگەڵ کرد و پێم گوت برا تۆ کوێندەریت؟ گوتی: بەحرکەییم. گوتم باشە بۆ نانووسی بەحرکەیی و دەڵێی (البحرکى ) , خۆ تۆ عەڕەب نیت. بەقسەی کردم و دوای کەمێک سەیرم کرد گۆڕیویەتی بە ( بەحرکەیی ).\nوەکو دەبینن کوردییەکە زۆرئاسانە و هیوام وایە کوردیزانە دووزەردێنەکان چیدی نەنووسن ( ئەوروپی و ئەمریکی و ئەفریقی ). من جارێکیان لە ڕؤژنامەی ئاسۆ شتێکی کورتم لەم ڕووەوە نووسی و گوتبووم : ( ئەوروپا, ئەمریکا, چوارتا, سەرقەڵا ) هەر چوار ناوەکە بە ( ئەلف ) کۆتاییان هاتووە, بۆ دەڵێین چوارتایی, سەرقەڵایی, بۆ نەڵێین ئەمریکایی و ئەوروپایی) . ئاواتەخوازم توانیبێتم پەیامێک بگەیەنم وسوودى هەبێ بۆ نووسەران و حەزیش دەکەم هەر بەڕێزێک دید و بۆچوونی زیاتری هەیە نووسینەکەی من دەوڵەمەندتر کات زۆر سوپاسی دەکەم چونکە من هەر ئەوەندەی لێ دەزانم … ئیدی خواتان لەگەڵ خۆشەویستانم.


چاکسازی بە قسە نابێ ئەزبەنی\n* ئەو ئەنجوومەنی ئاسایشەی تۆ سەرۆکی بووی رێگەتان نەدا بە سیستەمی بایۆمەتری دا ڕەتببێ!\nدەزانی بۆ ئاسایشی وڵات پێویستت بە لەشکرێک لەو هێزی مووچەخۆرە نیە، بەڵکو پێشکەشکردنی پڕۆژەیەکی نیشتمانی، خزمەتگوزاری بەسە بۆ ئەوەی خەڵک ئینتمای بۆ وڵات بگەرێتەوەو بەخۆڕایی ببنە پاسەوان و پارێزەری هەرێم.\n* ئەو ٢٧ ملیارەی کە بە میرات بۆ کابینەکەت ماوەتەوە، نابێ بپرسیت ئێوە نەوت کڕ بوونە یانەوت فرۆش ؟ بە چ حەقێک حەوت پشتی نەوەی داهاتوشتان خستۆتە ژێر بارێ قەرزەوە ؟ بڕۆ بیاندە دادگا با ئیعدام بکرێن تاجارێکی دی کەسیکێ تر جورئەت نەکات قومار بە موقەدارتی ئەو میللەتەوە بکات.\n* کارەساتە لە پێنج ملیۆن کەس زیاتر لە ملیۆن روبعێک موچەخۆرمان هەبێت! دوای بیست سالی تر نەوتی هەموو عیراقیش بەشی خانەنشینیانی هەرێم ناکات.\n* هەتا مووچە خۆری بندیوار و زیاد لە دوو مووچە نەبڕن چاکسازی فیشەکێکی چروکە و کەس سڵی لێ ناکات . بندیوارەکان هەژارانی ئەو هەرێمە نین زۆربەیان زیاد لە ئیشیکیان هەیە بەڵام لەبەر بێ عیززەتی نەفسیان لە بۆ مووچە ئامادەن بە عینوانی خادیمی مزگەوت ، یان فەڕاشی مەکتەبیش مووچە خۆر بن!\nکێ لەبەر خاتری دەنگەکانی عەشیرەت و بنەمالە بە ناشەرعی دایمەزراندن ؟ بیانبڕە قیڕوسیاش لە و دەنگەیان!\nکاتێ گوزەرانی فەرمانبەری ئەسڵی و خەڵک باش بێت ، ئەوانەی بایکۆتی دەنگدانیان دەکرد، ئەو کاتە دەنگت پێ دەدەن ئەزبەنی.\n* بڕۆن دەسەلات بدەنەوە دادگا، بەش بەشێنی حیزبیان لەسەر لابەن، با چیتر ئەوانە نەگرن کە لە برسان هاوار دەکەن و قسەتان پێ دەڵێن، ئەوانەشی بە رۆژی روناک دزی لەو میللەتە دەکەن و بە عەنتەری دەسوڕێنەوە و حیسابیش بۆ کەس ناکەن!\n* لە رابردوو دنیاێک جاش و موستەشاری رژێمتان بە پلەی بەرز خانەنشین کردوە، لەقوتی ئەو میلەتەی دەخۆن، کە تا دوێنی راوی پێشمەرگە و ئەنفالی کوردیان دەکرد ،\nمووچەکانیان ببڕن، لە بەر خاتری دایک و ژنی شەهیدەکان!\n* حەشاماتێک کادیری حیزبیتان بەپلەی وەزیرو موستەشارو بەرێوەبەری گشتی خانەنشین کردووە بیبڕن،\nئەوانە بوونەتە مشەخۆر بەسەر داهاتی ئەوگەلە لە کوێی دونیا بووە کادیری حیزب مووچە خۆری حکومەت بیت ؟\n** دەتەوێ داهاتی هەرێم تەنیا نەوت نەبێ، بڕۆن قەدەغەی هێلکەو مریشکی تورکی و ئێران بکەن ، لە کاتێکدا کوردستان دەتوانێ نەک هی هەرێم بەڵکو هی هەموو عێراقیش دابین بکات.\n** ئەزبەنی قەت پرسیوتە هەرێم بۆچی ئاردی تورکی هاوردە دەکات؟\nتۆ بڵێی هی موقەڕبینی دەسەڵات و خاوەن کۆمپانیاکانی حیزب کۆنترۆلیان کرد بێت یان لە ژێر فشاری تورکیان؟\n** خەڵک ئومێدێکی زۆری لەسەرت هەڵچنی بوو ئەزبەنی کە بۆ بڕیار ناگەڕێیتەوە هیچ مەرجەعێک، کەچی دەست بۆ مەلەفە گەندەلیەکانی سەر رەفەی دەستەی دەست پاکی نابەی کەوا تۆزی لە سەر نیشتووە.\nکەی توانیت ئەو بریارانە بدەیت،\nئەو کات من زەمانەتی مانەوەت و موژدەی سەرکەوتنی کابینەکەت پێ دەدەم ئەزبەنی.


دەنگی کوردان سەبارەت بە هەڵبژاردنی ئاوارتە - Radio Sweden Kurdish - رادیۆی سوید Radyoya Swêdê | Sveriges Radio\nموتەلیب محەمەد ڕەسول، ئاراس بیلا. وێنە: شاهۆ موانی\nدەنگی کوردان سەبارەت بە هەڵبژاردنی ئاوارتە\n" پرسی ماڤی کورد یەکلاکەروەیی دەنگی منە"\nبڵاو کرایه‌وه torsdag 11 december 2014 kl 13.39\nکوردانی وڵاتی سوید سەبارەت بە هەڵبژاردنی ئاوارتە کە بڕیارە ساڵی داهاتوو بێتە ئەنجامدان بیرو بۆچوونی جیاوازیان هەیە.\nلەپاش ئەوەی پێشنیازە بوودجەی حکومەت لە پەرلەمانی سویدا دەنگی پێنەدراو پەسەند نەکرا بەتایبەت لەلایەن پارتی دژە بیانی دیموکراتەکانی سویدەوە ڕەتکرایەوە، ئەوا حکومەت نەیتوانی لەبەڕێوەبردنی وڵات بەدەوام بێت هەتاوەکو ئەو بەرنامەو بیرۆکانەی کە لە ڕوانگەی ئەو پێشنیازە بووجەو ە ڕەچەڵەی گرتبوو بیهێنایەتی ئەنجامدان. سەرۆک وەزیرانی ئێستای سوید ستێفان لوێڤێن هەفتەی ڕابردوو کۆنفرانسێکی چاپەمەنی لە سەر دواهاتی دەنگنەهێنانەوەی پێشنیازە بوودجەکەیان لە پەرلەماندا بەستبوو.\nلوێڤێن لەو کۆنفرانەسە چاپەنیەدا ڕایگەیاند هاوپەیمانی ڕاست نەیەویستووە لەگەڵیاندا بکەوێتە گفتوگۆوە، بەڵکوو ڕێیان بە پارتی (دژەبیانیی) دیموکراتەکانی سویددا تا بڕیار لەسەر داهاتووی وڵات بدەن. لوێڤێن رایگەیاند کە ئەم چوار پارتییەی هاوپەیمانی ڕاست بەردەوام دەیانگوت کە ئەوە لوێڤێنە دەبێ بڕیار لە سەر هەموو ئەو هەنگاونەی پەیوەندیان بەم دۆخەوەی هەیە بدات.هەروەها وتی، هاوپەیمانی ڕاستەکان ڕاستیان دەکرد! ئێستاش ئەوە من بڕیار دەدەم.\n- لوێڤێن دەڵێت. ئێمە ڕۆژی ٢٩ مانگی ١٢ ئەم ساڵ واتە ٢٠١٤ رادەگەیێنین کە هەڵبژاردنێکی ئاوارتە دەکەین، واتە زیادە لەوەی پێش ئەنجام دەدەین. ئەو هەڵبژاردنەش لە ڕۆژی ٢٢ مانگی سێ ساڵی داهاتوودا واتە ساڵی ٢٠١٥ دێتە ئەنجامدان.\nلەهەمان کۆنفرانسدا لوێڤفێن ڕوونی کردەووە ئەوان بەمجۆرە هیچ گفتوگۆیەکی دیکە لەمبارەوە لەگەڵ ئەو پارتانەدا ناکەن، بەڵام ئەگەر ئەوان ویستیان ئەوا دەتوانن و ڕیگەو شوێنی ستێفان لوێڤێن دەزانن هەتاوەکو بچن و پێمانی ڕابگەیێنن.\nجێگەی ئاماژەیە کە لە پاش ساڵی ١٩٥٨ وە ئەمە یەکەم جارە کە هەڵبژاردنی ئاوارتە لە وڵاتی سویدا دێتە ئەنجامدان. ئەوە لەبیرن نەکەین کە ئەم هەڵبژاردە ئاورتەن یان زیادە هیچ کاریگەری لەسەر کاتی هەڵبژارنە نەریتیەکانی شارەوانی، پارێزگاو پەرلەمانی سوید کە چوارساڵ جارێک لە مانگی نۆدا دێتە ئەنجامدان نابێت، واتە هەڵبژارنە نەریتیەکان کە چوار ساڵ جارێکە لە کاتی خۆیدا ئەنجام دەدەرێت. هەڵبژاردە ئاورتەکەی مانگی سێی ساڵی دەهاتوو، ئەم هەڵبژاردنە تایبەتە تەنها بەپەرلەمانی سوید و ئەو کەسانەی هاوڵاتینامەی سویدیان هەیە دەتوانن بەشداری ئەم هەڵبژاردنە بکەن.\nئەو بڕیارەی ستێفان لوێڤێن لە سەر ئەنجامدانی هەڵبژاردنێکی ئاورتەوە هەڵوێستی جیا جیا بەدوای خۆیدا هێنا و کوردانی وڵاتی سوید سەبارەت بە هەڵبژاردنی ئاوارتە کە بڕیارە ساڵی داهاتوو بێتە ئەنجامدان بیرو بۆچوونی جیاوازیان بوو.


13:24 - 21 January 2022\nهەنگاو: یەکێک لە چالاکانی سیاسی و بەندکراوانی سیاسی پێشووی کورد کە چەند ساڵ پێش دوای ئەوەی بەبارمتە ئازاد کرابوو و زێدی خۆی بەجێهێشتبوو، لەسلێمانی گیانی لە دەست دا.\nبەگوێرەی ڕاپۆرتی گەیشتوو بە ڕێکخراوی مافی مرۆڤی هەنگاو، ڕۆژی پێنج شەممە ٣٠ی بەفرانباری ٢٧٢١ )٢٠ی ژانویەی ٢٠٢٢)، عەلی مورادی چالاکی سیاسی تەمەن ٥٠ ساڵ و بەندکراوی سیاسی پێشوو کە نزیکەی دوو دەیە لە تەمەنی لەبەنیدخانەکانی کۆماری ئیسلامیی ئێران تێپەڕاندبوو، لە بینای شوێنی کارەکەی لە شاری سلێمانی گیانی لە دەست دا.\nسامان نادر، بەرپرسی فریاکەوتنی خێرای سلێمانی لەوبارەوە وتوویە کە ‘ ڕۆژی ێنج شەممە تەرمی کرێکارێک لە بینایەکی نیمەکارە لە گەڕەکی “ڕزگاری” شاری سلێمانی دۆزراوەتەوە کە بە هۆی سەرماوە ڕەقی بردووەتەوە.\nهاوڕێیان و نزیکانی عەلی مورادی لەوبارەوە بە هەنگاویان ڕاگەیاند: “شوێنی ژیانی عەلی مورادی کلە سەرقاڵی کرێکاری بووە هەموو کەرەستە و پێداویستییەکانی بووە و بە ئەگەری زۆر بە هۆی نەخۆشی دڵ گیانی لە دەست دابێت’.\nناوبراو پێشتریش نەشتەرگەریی دڵی بۆ کراوە و لەو کاتانەش کە لە بەندیخانە بووە چەندین جار بە هۆی جەڵتەی دڵەوە ڕەوانەی ناوەندە دەرمانییەکان کراوە.\nجێگای ئاماژەیە کە تەرمی عەلی مورادی بەمەبەستی توێکاری پزیشکی ڕەوانەی پزیشکی دادی شاری سلێمانی کراوە.\nعەلی مورادی خەڵکی سەوڵاوا ساڵی ١٣٧٧ی هەتاو لەلایەن هێزە ئەمنییەکانەوە دەستبەسەر و بە تۆمەتی ئەندامەتی لە کۆمەڵە سزای ٥ساڵ بەندکرانی بەسەردا سەپا کە دوای تێپەڕاندنی لە بەندیخانەی میناب، ئازاد کرا.\nعەلی مورادی بۆ جاری دووهەم ڕۆژی جوارشەممە ٢٩ی ڕێبەندانی ٢٧٠٣ )١٨ی فێوریەی ٢٠٠٤) لەلایەن هێزە ئەمنییەکان لە شارەکی کانی دینار سەر بە شاری مەریوان دەستبەسەر کرا و دواتر لەلایەن دادگای شۆڕشی مەریوانەوە بە تۆمەتی “موحاریبە” لەرێگای ئەندامەتی لە کۆمەڵە سزای ٣٠ ساڵ بەندکران و دوورخرانەوە بۆ بەندیخانەی میناب سەر بە پارێزگای بەندەرعەباسی لە باشووری ئێران بە سەردا سەپا.\nئەم بەندکراوە کوردە دوای تێپەڕینی ١٢ ساڵ لە ماوەی بەندکرانەکەی لە ساڵی ٢٠١٦ بە بارمتە نێردرایە مرەخەسی و هەر ئەو ساڵە زێدەکەی بەجێهیشت و ڕووی لە هەریمی کوردستان کرد.\nجێگای ئەماژەیە کە عەلی مورادی ١٤ ساڵ پێشیش لە بەندیخانە تووشی جەڵتەی دڵ بووە و پزیشکانی پسپۆر ئەوکات وتبوویان کە بەهۆی باری تەندروستی ناوبراو نابێت لە بەندیخانە ڕابگیرێت.\nسزای سێدارەی مامۆستایەک لە بەندیخانەی ناوەندیی خوڕەمئاوا جێبەجێ کرا\nئەفشین حوسێن پەناهی سزای ساڵێک بەندکرانی بە سەردا سەپا\nبێهزاد شەهسەوار بەندکراوی سیاسی کورد ئازاد کرا


تەمەنی تەنها 13 ساڵە و بۆ بروانامەی دکتۆرا لە فیزیا و بیرکاریدا دەخوێنێت\nمنداڵێکی ئەمریکی تەمەن 13 ساڵ لە زانکۆی مينيسوتای ئەمریکا بۆ تەواوکردنی خوێندی دکتۆرا لە بوارەکانی زانستی فیزیا و بیرکاریدا وەرگیراوە.\nبەپێی هەواڵێکی رۆژنامەی دەیلی مەیلی بەریتانی، ئیلۆت تانەر-ی ئەمەن 13 ساڵ بۆ تەواوکردنی خوێندنی دکتۆرا لە زانستەکانی فیزیا و بیرکاری لە زانکۆی مينيسوتای ئەمریکی وەرگیراوە، بەم زوانەش بروانامەی بەکالۆریۆس لە هەمان بواردا وەردەگرێت.\nلە هەواڵەکەدا هاتووە، لە ئێستادا دایک و باوکیی بڕی لە هەوڵدان بۆ ئەوەی تێچووی خوێندنەکەی بۆ دابین بکەن بەو پێیەی پێویستی بە ئاگاداری و چاودێری وورد دەبێت چونکە هێشتا مناڵە. دایکیشی ئآشکرایکردووە، "تێچووی خوێندنەکەی ئەرک و ئاستەنگییەکی گرانە و دەبێت چارەسەرێکی بۆ بدۆزینەوە."\nهاوکات بەپێی ماڵپەری وەن ستێپ، نرخی کرێی خوێندنی ئیلۆت، بۆ هەر وەرزێکی ئەکادیمی 20 هەزار و 300 دۆلار "230 گەڵایە"، واتە بۆ هەر سێ مانگ جارێک دەبێت ئەو بڕە پارە بداتە زانکۆ لە بەرامبەر بەردەوامبوونی لە خوێندندا.\nمنداڵە زیرەکەکە بە رۆژنامەی دەیلی مەیلی راگەیاند، "خۆشەویستیەکی زۆرم بۆ فیزیا هەیە و هاوکاری خوێندکارانی زانکۆ دەکەم لە تێگەیشتنی بابەتە فیزیاییەکاندا."\nرۆژنامەکە دەشڵیت، ئەو منداڵە لە هاویندا وانە بۆ خوێندکارانی فیزیا و بیرکاری دەڵێتەوە بەو پێیەی زیرەکییەکی بێ وێنەی هەیە.\nهاوکات میشێل-ی دایکی ئیلۆت، باسی لەوەکردووە، کورەکەی لە تەمەنی سێ ساڵانەوە هۆگری زانستە بیرکاری و فیزیاییەکان بووە و زۆر بە خێرایی فێری خوێندنەوە و نوسین بووە و لە ماڵەوە پێیدەڵێن ئەنشتاینی بچووک.\nلە کۆتایشدا جەختدەکاتەوە لەوەی، "راستە منداڵەکەم زیرەکە و جیاوازە، بەڵام لەبەرچاوی مندا هەر منداڵە".


کورتە فلمێک ، مرۆڤ دەهاژێنێت . – WTARIKURD\nکورتە فلیمێک لە یوتب بڵاوکراوەتەوە بە ناونیشانی ( ڕۆژێکی خۆشە بەڵام ناتوانم بیبینم ) . لەم کورتە فلیمەدا پیاوێک لە بەردەم دانشگایەک دانیشتووەو لەسەر ڕووپەڕی کارتۆنێک نوسییویەتی ( من نابینام ، تکایە یارمەتیم بدەن ) . خاتویەکیش لەڕووی داراییەوە هیچ کۆمەکێکی پێناکات . بەڵام ئەو کارتۆنەی نابیناکە لەسەر ڕووپەڕێکی نوسیویەتی تاخەڵکی بیبینن و وەک سۆزێک کۆمەکی پێ بکەن ، ئەویش لەسەر ڕووەکەی تری دەنوسێت ( ڕۆژێکی خۆشە بەڵام ناتوانم بیبینم ) . ئیتر خەڵکی تێپەربوو لەبەردەم نابیناکەدا بەبێ کۆمەکی کردن تێناپەڕن و پارەیەکی زۆر کۆدەکاتەوە .\nئەم کورتە فلیمە هێندەی سەرنجی مرۆڤ وەک سۆز ڕادەکێشێت ، بەڵام ناوەڕۆکی ئەم فلیمە پڕە لەمانا … واتایەک لەنێوان داڕشتەی نابیناکەو خاتووە شۆخوشەنگەکەدا ، لەنێوان بیرکردنەوەی زاناو نازانادا . لەنێوان خوێندنەوەی مرۆڤێک لەچاو مرۆڤێکی تردا .. لەنێوان تێگەیشتن لە تیتڵێک بۆ تیتڵێکی تر ، کەتەنها لە سۆزەکەیدا جیاوازبێت . ئەمە سۆز و وتەیە بۆ ئەوەی بەرامبەرەکەت بەوشیوەیەی خەڵکی دەیەوێت بییان راهێنیت ..\nگەر ئەم کورتە فلیمە سەرانی کورد تێی بڕوانن ، لەنێوان کاری باشەو گفتی چاکەو نمایشی جواندا خەرقی خۆشەویستی و سۆز دەبن .. بەپێچەوانەوە ئامانجەکان ……………….. خۆتان پڕیبکەنەوە …\nبزانە سەعید کاکەیی چی بەسەرۆکی هەرێم دەڵێت .


10:26 - 02/06/2021\nچێڵسى بوو بە پاڵەوانى چامپیۆنس لیگ\nیەکێتى تۆپى پێى کوردستان، چەند بڕیار و راسپاردەیەکى نوێى دەرکرد و لەیەکێک لە بڕیارەکانیش هەردوو یانەى خورماڵ و رانیەى بەبراوە هەژمارکرد لە یارییەکانیان بەرامبەر بابەگورگور و سەورە، هۆشداریش دەداتە یانەکان کە بە رێکوپێکى کارەکانیان ئەنجام بدەن.\nدەقى بڕیار و راسپاردەکانى یەکێتى تۆپى پێى کوردستان:\nبڕیار و ڕاسپاردەی نوێی ده‌ركرد\nئەمڕۆ چوارشەممە 2021/6/2 به ئاماده‌بوونى سه‌رۆك و جێگر و ئه‌ندامه‌كانى، یه‌كێتى تۆپی پێی كوردستان كۆبوونه‌وه‌ى ئاسایی خۆی ئه‌نجامداو، ئه‌م بڕیار و راسپاردانه‌ى خواره‌وه‌ى ده‌رکرد\n١- سەبارەت بە پەڵپی ( اعتراض )ی یانەی ( خورماڵ ) بەرامبەر بە یانەی ( باباگوڕگوڕ ) ، دوای لێکۆڵینەوەی لێژنەی ڕێککاری و سزادان ، بڕیاردرا :\nأ- ھەژمارکردنی یانەی ( خورماڵ ) بە براوە ( 3 - 0 ) لە یاریەکە .\nب- ئاگادارکردنەوەی سەرجەم یانەکانی بەشداربوو لە چالاکیەکانی یەکێتی تۆپی پێ ، بە ئەنجامدانی کارەکانیان بەڕێکوپێکی ، بە پێچەوانەوە خۆیان بەرپرسن .\nج- بانگھێشتکردنی ڕاھێنەری ھەردوو یانەی ( خورماڵ و باباگوڕگوڕ ) ، لە ڕۆژی دووشەممە 2021/6/7 کاتژمێر 4:00 ی ئێوارە ، بۆ بارەگای یەکێتی تۆپی پێی کوردستان .\n٢- سەبارەت بە پەڵپی ( اعتراض ) ی یانەی ( ڕانیە ) بەرامبەر بە یانەی ( سەورە ) ، دوای لێکۆڵینەوەی لێژنەی ڕێککاری و سزادان ، بڕیاردرا :\nھەژمارکردنی یانەی ( ڕانیە ) بە براوە ( 3 - 0 ) .\n٣- لەخولی نایابی لاوانی کوردستان سەرجەم یاریزانانی ھەرێمی کوردستان ، لە تەمەنی ڕێگەپێدراو ئازادن لەھەر یانەیەک یاری بکەن .\n٤- ئاگاداری سەرجەم سەرپەرشتیار و ناوبژیوانان دەکەینەوە ، کە لە ماوەی دوو ڕۆژ لەسەریان پێویستە ڕاپۆرتی یاری بگەیەننە دەستی ئەندامانی یەکێتی تۆپی پێی کوردستان ھەرکەسەو لە شاری خۆی ، لە ھەمان کاتدا لە ڕێگەی ( واتساپ )بگاتە سکرتێری یەکێتی تۆپی پێی کوردستان .\n٥- ڕاسپاردنی سکرتێری یەکێتی تۆپی پێ بە ئامادەکردنی لیستی ناوی کەمتەرخەمەکان لە سەرپەرشتیاران و ناوبژیوانان کە ڕاپۆرتەکانیان دواخستووە .\n٦- سزادانی ئەو سەرپەرشتیار و ناوبژیوانانەی کە ڕاپۆرتیان دواخستووە .\n٧- بۆ ھیچ کەسێک نیە لە خێزانی تۆپی پێ ( سەرپەرشتیاران ، ڕاھێنەران ، ناوبژیوانان ، یاریزانان ، ئەندامانی یانەکان )، ھیچ لێدوان و وتە و ڕاوبۆچوونی نابەجێ لە دەزگاکانی ڕاگەیاندن و تۆڕە کۆمەڵایەتیەکان دەرببڕێ ، بە پێچەوانەوە توندتریین سزا دەدرێت .\nھەر کەسێکیش ھەر شتێکی ھەیە دەتوانێ سەردانی بارەگای یەکێتی تۆپی پێ بکات و ڕاوبۆچوونی خۆی دەرببڕێت و گوێی لێدەگیرێت .\n٨- دانانی لێژنەی گرێبەست بۆ ڕێکخستنی گرێبەستی یاریزانان .\n٩- ھەر یانەیەک گرێبەست لەگەڵ یاریزانان ئەنجام نەدات ، ئەم یاریزانە لە کۆتایی وەرز ئازادە .\n١٠- ھەر گرێبەستێک لە دادنووس ئەنجامنەدرابێت ، لەلای یەکێتی تۆپی پێ باوەڕپێکراو نیە .\n١١- ئاگاداری بۆ سەرجەم یانەکان ، پێویستە یاریگا بەباشترین شێوە ئامادە بکرێت ، لە ھێلکاری یاریگا و ژووری میوان و ژووری ناوبژیوانان ، بە پێچەوانەوە یەکێتی تۆپی پێ سەرپشکە لە گواستنەوەی یاریەکان .\n١٢- ڕاگرتنی سەرپەرشتیاری یانەی سەرچنار ( عەبدولخالق شەریف ) بۆ دوو یاری و سزادانی بە بڕی ( 500,000 ) پێنج سەد ھەزار دینار .\n١٣- ڕاگرتنی ( حەسەن محەمەد ) لە یانەی برایەتی و بەبری سزای ( 250,000 ) ھەزار دینار .\n١٤- ڕاگرتنی یاریزان ( سالار عومەر ) ژمارە ( 18 ) لە یانەی خەڵاتی پێنجوین بۆ ( 3 ) یاری ، سزاکە بۆ ساڵی داھاتوو کاری پێدەکرێت .\n١٥- لەگەڵ دەستخۆشی لە جەماوەری یانەی چوارقوڕنە ، ھیوادارین دەستەی کارگێڕی یانەی چوارقوڕنە کۆنتڕۆڵی جەماوەرەکەی بکات .\n١٦- یەکێتی تۆپی پێی کوردستان بۆیەکەمجار جامی سوپەری ھەرێم ، بە بەشداری تیپەکانی خاوەن پلەی یەکەم تاوەکو چوارەم لە تیپەکانی قۆناغی کۆتایی خولی نایاب ڕادەگەیەنێت .